text:
WILLEMSTAD – “E luga ta manera un pueblo chikí”, direktor Charette Pinedo ta bisa mientras ku e ta kana riba e tereno di Justitiele Jeugdinrichting Curaçao (JJIC, ántes GOG). E ta mustra e diferente paviyonnan ku tur no ta okupá pasobra simpelmente no tin personal. Na JJIC ya ta añanan kaba ku nan mester yuda kurpa ku loke tin, mientras ta manera ku e kantidat di hóben ku ta desviá for di bon kaminda ta oumentá.
For di tempu ku el a lanta na 1949 e intenshon di JJIC ta di re-eduká. For di introdukshon di e Kodigo Penal nobo e medida PIJ (pa pone hóben den un institushon) ta na vigor. Esaki ta enserá ku den un temporada mas kòrtiku mester manehá e hóbennan mas intensivo. “Esaki ta pone un preshon enorme riba e instansha ku mester ekonomisá i traha ku ménos medio”, Pinedo ta bisa.
Falta di personal
E medio mas importante ta e hendenan ku ta traha ei. Ya pa añanan largu tin falta di personal. E businessplan ku a traha na 2010 tabata pa 44 trahadó, miéntras ku na e momento ei tabatin 47 trahadó i tabatin un plan pa yega na 54 trahadó na 2011. E parada di vakatura mas lat e aña ei a daña e asuntu. Aktualmente tin 34 hende ta traha ei.
Pinedo ta para serka un paviyon ku pronto lo renobá. E espasionan di drumi i di rekreashon ta hopi gastá. E lidernan di grupo ta trata na tapa esaki i laga e luga parse mas di kas posibel. Pero Pinedo no ta keha: “ántes e hóbennan mester a drumi den un sala grandi. Aworakí sikiera nan tin nan mes kamber di drumi.”
Reto
Raimselin Hooi ta lider di grupo. Kasi semper ta e so ta manehá un grupo. E tin sinku aña ta traha na e instansha kaba. “Ta keda un reto pasobra nos mester traha ku asina poko hende. Pesei mi ta laga e hóbennan yuda mi ku tur sorto di kos; ademas asina nan ta siña karga responsabilidat.”
SDKK
“Hoben hopi be ta haña ku serka nos nan a haña un kastigu mas pisá ku den prizòn pasobra aki nos tin regla”, Pinedo ta bisa. Pa falta di espasio i personal tin be mester sera hóben den prizòn SDKK. “Ei nan ta pa nan kuenta pa loke ta edukashon. Ta ora tin lugá so un delikuente hóben ta bai e departamentu será di JJIC na Rembrandtstraat. Ei tin lugá pa diesdos hóben, pero pa falta di personal i e mal estado di e edifisio ta atmití ocho so.
Último simannan dos hóben a hui. A kue un di nan atrobe algun dia pasá. E departamentu será pronto lo muda bai e tereno di e departamento habrí. Konstrukshon di ocho sel – loke a primintí for di 2008 – porfin ta seka kla. Esaki ta aliviá Pinedo i e trahadónan sosial di hopi molèster. Konstrukshon di mas sèl, pa akohida speshal di ‘hóbennan di PIJ’ ta planeá pa 2016.
Roos Imperator ta warda mira. E ta un di e dos trahadónan sosial i for di 1992 e ta traha na JJIC. E ta falta man i tempu pa manehá e hóbennan manera mester ta. “Ku un edifisio bunita bo a solushoná solamente un kuart di e problema”, e ta bisa. Pa laga tur kos kore manera mester ta, segun e mester di tres trahadó sosial, un sikólogo i un terapista.
Wega di hunga siegu
For di 2011 e ta trata di traha ku ehekushon di e medida PIJ. “No tin kontinuidat, tin be bo no tin klaridat ta kiko minister ke i kiko e maneho ta ma bo mester splika bo klientenan si. Si algu pasa ku no ta bon tin hopi atenshon pero no tin follow-up. Tin be ta manera bo ta kana rònt ku un paña mará pa tapa bo wowo den un kamber ku yen di opstákulo kaminda bo mester mira kon bo ta haña bo kaminda.”
Outor: Leoni Leidel-Schenk


c: text/html

text:
Afpakteam di Aruba a pone beslag riba dos cantidad grandi di placa
Afpakteam di Aruba a pone beslag riba dos cantidad grandi di placa
Riba dialuna 3 di juli ultimo, Afpakteam di Aruba a pone beslag riba dos suma bastante grandi di cen. Den waf di Barcadera a tuma beslag riba un suma di mas cu 14.000 Dollar durante un accion di control di Aduana contra arma y droga. Durante e control aki, dos tripulante di un barco a wordo listra. Nan no a haci aangifte na Aduana di e placa cu nan tabatin cu nan, y nan no tabata van plan tampoco pa haci esaki. Den cooperacion estrecho cu KPA y Aduana e suma di placa a wordo tuma den beslag bao guia di Ministerio Publico. Ambos tripulante a wordo deteni, como tambe e capitan di a barco. Nan ta wordo sospecha di labamento di placa. E investigacion ta continua.
Den e di dos caso un sospechoso a wordo deteni pa via di buracheria den publico. Ora cu el a wordo listra, a topa cu 6.500 florin y 4.895 dollar. E sospechoso tabata ilegalmente na nos isla y tabata aki poco tempo. Tin varios sospecho contra dje y ademas e no por a duna ningun splicacion concreto y verificable tampoco tocante di unda e placa a bin. El a tuma afstand mes ora di e placa cu a wordo tuma den beslag cerca dje.
E afpakteam ta un cooperacion di Ministerio Publico, Cuerpo Policial di Aruba, Aduana, FIOT (Fiscale inlichtingen- en opsporingsteam) di DIMP (Departamento di Impuesto), FIOD (Fiscale Inlichtingen- en Opsporingsdienst), KMar (Koninklijke Marechaussee), Kustwacht di Aruba, MOT (Meldpunt Ongebruikelijke Transacties y RST. E Afpakteam ta ocupa su mes cu combati criminalidad financiero economico. Crimen no mag di paga! Riba prome di maart di e aña aki, Afpakteam a cuminza traha.
Si bo persona por sa di señalnan di labamento di placa, bo por acerca Afpakteam via mail na afpakteam@kparuba.com of via tiplijn na 11141.

robotstxt: allowed

filter: keep


text:
Parlamentario Endy Croes ta splica cu ta parce cu e bari Aruba lo no tabata tin bom pa esunnan di AVP. Durante tratamento di reunion publico den parlamento di Aruba, a manda pidi ministernan pa mas informacion riba nos companianan estatal.
Semper e sospecho tabata t’ey cu AVP y su amigonan tabata fiesta den nos companianan estatal, manera Utilities, Elmar, RDA, ATA, SETAR, AAA, pa nombra algun. Durante tratamento di presupuesto 2019, minister a pone ‘ter inzage’ hopi documento tocante algun investigacion cu ta andando den algun di e companianan estatal. Manera nos a priminti, pa ta transparente cu pueblo ta nos deber, pa brinda pueblo informacionnan necesario di locual a tuma luga den e companianan aki di gobierno, cu bendicion di Mike Eman y demas ministernan di AVP.
Fiesta cu placa di pueblo
Mester bisa ta hopi tristo pa mira con a fiesta cu placa di pueblo. Tin un periodista conoci bou di e nomber di ‘Speed’ kende tambe a djodjo. Semper a carga maleta pa Mike Eman, biahando rond mundo, te hasta cu metrayeur ta saca potret na Colombia den selva, y ta grita na radio ‘ta cu mi placa mi ta biaha’. Berdad den cuentanan di gobierno no a haya documentonan cu por a divulga cu a cumpra pasashinan pa entre otro Speed. Pero tampoco 1+1 no por ta 3. Awe lo splica cuanto placa nan a ranca di companianan estatal, y cu gran probabilidad tabata uza e recursonan aki, chicando e companianan pa paga pa nan biahenan y fiestanan luhoso. Investigacion mester bay riba e eficiencia (doelmatigheid) di placa cu a wordo saca, y mira si en berdad e trabou cu nan a cobra p’e a wordo haci, y si e tabata bal e placa cu nan a cobra. Futuro cercano lo determina esaki.
Atraco riba fondo di gobierno
Teragroup a cobra na ELMAR Afl 626,000.- y na RDA un otro Afl 444,545. Pero esey no tabata basta, ya cu a strica den Utilities Afl 362,000.- hunto cu un otro Afl 44,340.- di 24ora.com. Banda cu e grupo aki di Patrick Paskel y Speed a atraca fondo di gobierno na balor di 5 miyon na propaganda, awor ta sali na cla cu nan a ‘hit’ companianan estatal tambe na un balor di Afl 1.5 miyon, sumando un total te cu awor di 6.5 miyon. Croes ta sigui bisa cu ta pone corda e cancion di Jeon: “Hayayay nos tin dushi bida, nos tin e cosnan di mas bunita”.
Mas stricamento cu placa
Richard Arends, parlamentario di AVP, no a keda mucho leu, y banda cu el a strica mas di 2 miyon den gobierno como consehero hunto cu su compania Horizon Consultancy, awor a sali na cla den e investigacion preliminario cu Richard Arends a cobra via Horizon Consultancy den Utilities un suma di Afl 585,223.- y den RDA un otro suma di Afl 500,000.-, cual ta mas di 1 miyon. Pues Arends tin hopi talento y ta multifuncional. El a negosha caso di CITGO pa gobierno, cobrando sumanan miyonario, y alabes ta conseha RDA pa un otro suma di 500 mil. Banda di esaki, el a logra haya un tereno ‘prime land’ na Malmok unda su cas ta traha awe. Esakinan ta amigonan personal di Mike Eman. Asina e amigonan aki ta para banda di pueblo pa defende interes di pueblo. Foei Mike Eman y AVP. Asina no ta trata cu placa di pueblo. Unda e sentido comun a keda? Unda norma y balor a keda? Unda Good Governance a keda? Unda Integridad a keda?
Mentalidad corupto di AVP
Croes ta sigui bisa: “Locual mi kier trece dilanti ta e mentalidad con AVP a maneha e pais aki, causando e Mega Debe, faboreciendo amigonan di cerca na monton. Awor, apenas e prome informacion a cuminsa drenta pa locual ta trata algun compania estatal. Increibel pa mira con esakinan a wordo maneha. Despues lo sigui amplia riba otro personanan, manera amigo di cas y man drechi di Mike De Meza, kende a strica hopi placa den Lotto, a wordo recompensa pa Mike de Meza den RDA, unda el a cobra via su compania IT Pro mas di 400 mil y ta cobrando 20 mil pa luna ainda. PMEC, liga na Mike de Meza, a suta 350 mil den RDA. Arubahuis a ricibi 70 mil di Utilities. Esaki ta normal? Pues asina e fiesta tabata bay. Nos tin hopi mas, y pronto lo amplia riba demas fiestanan. Croes ta manda mensahe pa su propio gobierno: “Ta momento pa haci un schoonship cu man duro pa salba interes di nos companianan estatal y entrega keho contra esunnan cu a cobra placa bruto, pa mira si locual nan a cobra tabata husto of si tin caminda pa pone nan paga bek parti di e placa aki.” Croes ta termina puntrando si esaki ta forma parti di preparacion den Tienda di Ley di AVP? Puntra nos ta puntra.


text:
E interes mas grandi di PDVSA den Refineria Isla ta e kompania Nynas AB. Neste Oil AB ku PDV Europe BV ta doñonan di Nynas i Nynas ta kumpra produkto dirèkt for di Refineria Isla BV via di PDVSA. PDV Europe BV ta un kompania supsidiario di PDVSA. Nynas, komo kompania yu di PDV Europe ta suministrado di Oropa pa produktonan krudo. PDVSA ta uza e refineria di Kòrsou pa entrega Nynas produktonan krudo. E dos úniko kompanianan ku Isla ta drai riba dje ta Nynas pa mayoria parti i tambe Curoil.
Ademas di e refineria na Kòrsou, Nynas ta traha tambe ku un refineria na Antwerpen miéntras e tin den su bolsa dos otro refineria den kua unu na Harburg. Pero mayoria parti di e krudo pa Nynas ta bini fo’i nos refineria via di PDVSA Petroleo SA kual ta un supsidiario di Petroleos de Venezuela SA., kual último te kompania ku mayoria akshon den PDV Europe BV. PDV Europe ta registrá na Hulanda.
Awor ku Nynas AB indirektamente ta wòrdu garantisá pa bankonan ruso, ta di vital importansha pa e refineria di Kòrsou sigui drai i entregá na Nynas. I tambe ta komprendibel dikon sea konsiente òf inkonsiente PDVSA a tene Nynas skondí pa hopi aña. For di e interesnan grandi skondí tras di Nynas, a yega tempu pa gobièrnu realisá ku ta Nynas ta mas importante pa PDVSA. E fluho di krudo semi rafiná for di PDVSA via Kòrsou pa Oropa, ta sosodé via di Nynas ku ta e kliente mas grandi di PDVSA na Kòrsou. Ta komprendibel awor ta dikon, e banko finansiadó Gazprombank di Russia a opta pa fris tur kuenta bankario di PDVSA.
Gobièrnu di Kòrsou i konseheronan di Rhuggenaath ta hunga ku bida di pueblo
Punda—Konseheronan di Promé Minister Eugene Rhuggenaath huntu ku gobièrnu di Kòrsou ta hungando ku bida di yu di Kòrsou. Esaki ta lokual por a konkluí ku despues di e reunion públiko, unda promé minister a tene un diskurso alegando ku ta “Kòrsou ta determiná” kon e ayudo ta tuma lugá. Esaki ta un mentira flagrante, unda hasta parlamento di Kòrsou a partisipá aden.
Na promé lugá, Kòrsou lo no tin outoridat pa kontrolá ni tampoko vigilá niun avion militar estado unidense ku aterisá riba plataforma na Hato. Di e forma aki, “Kòrsou no ta determiná nèt nada”, pa lokual ta trata e ayudo humanitario proponé pa gobièrnu di Estádos Unídos. Duana en todo kaso, lo no kontrolá nada riba e avion nan. Esaki ta nifiká ku nos gobièrnu simplemente mester sinta wak kiko ta hiba i trese Venezuela via di Colombia. Ademas ta bon pa realisá ku e base di FOL na Hato, NO ta un base militar definí komo teritorio estado unidense, manera hopi ta pensa na Kòrsou. E diskurso di Rhuggenaath den parlamento, tabata simplemente desepshonante i dirigí mas tantu riba atversario nan polítiko i sindikal, ku kisas intenshon di drenta gobièrnu sin un partido polítiko. Eugene huntu ku su konsehero nan mester realisá ku e situashon entre Venezuela i Kòrsou ta unu delikado i no ta “zomaar” por aseptá pa Kòrsou bira un sentro logístiko, sin konsiderá e kanalnan ofishal manera Nashon Uni, kual organisashon tin mas di 8 instituto trahando na Venezuela kaba huntu ku World Food Programme. Un presentashon debil i suak di Promé Minister Rhuggenaath.


text:
DEN HAAG – Un aña i mei despues ku polítika na Den Haag a tuma gobièrnu di Sint Eustatius ofer, e krítika ta krese. Poko kos lo ta pasa i masha dia no ta komuniká ku habitantenan, e statianonan envolví ta bisa.
E finansanan, infrastruktura i atministrashon di e munisipio ekstraordinario a bira asina bruá, ku sekretario di estado Raymond Knops for di aña pasá ta tratando di pone òrdu den e asuntu e mes. A manda gobièrnu kompleto í e miembronan di konseho di Sint Eustatius kas.
‘No por ripará mashá progreso’
Ainda e kayanan ta kibrá, registro sivil no ta na òrdu i un karta den pòst ta tuma lunanan largu pa yega. “Nos no por ripará niun progreso. No ta komuniká tampoko ku e habitantenan kiko ta pasando ke men pasenshi a kuminsá kaba aki”, èks miembro di konseho insular Koos Sneek (DP) ta avisá.
Normalmente e konseho sivil ta reuní ‘un bia pa luna’ pa na nòmber di e habitantenan reuní ku e komisario di gobièrnu Mike Franco. “Pero e último bia ku nos a reuní tabata na mei”, Ivan Berkel, un di e miembronan sivil, ta bisa. Ta Franco ta disidí e frekuensha.”
Warda un karta den pòst dos pa tres luna
“Ta e kosnan simpel ta iritá e habitantenan mas tantu”, Ivan Berkel di 75 aña di edat ta konta. “Pòst aki ta masha floho. Asta for di Sint Maarten, ku ta djis algun kilometer mas leu, ta te despues di dos òf tres luna bo ta risibí un karta.”
“Mi a trese esaki dilanti tambe den un email pa Franco”, Berkel ta bisa. “Pero no ta komuniká bèk ku mi.”
Kayanan ta kibrá ketu bai, no a pone ni un meter di asfalt
Un otro punto di diskushon na e isla ta e kayanan kibrá. “Despues di un aña i mei ainda e kayanan ta yen di buraku”, Berkel ta bisa. “Diferente hende pa e motibu aki tin hopi problema ku nan outo.”
“E kayanan ta hot topic”, e èks miembro di konseho insular Koos Sneek (DP) ta konfirmá. “Fin di yüni lo a entregá un kaminda nobo. Te ainda no tin ni un meter di asfalt abou.”
“Loke ta prèt”, Sneek ta bisa, “ta ku e parlamentario di CDA Joba van den Berg i e parlamentario di SP Ronald van Raak aña pasá den un debate ku e sekretario di estado ainda a spera ku e konstrukshon di un kaya na Sint Eustatius lo no a bira un programa mega-burokrátiko. Manera ta A16 nan mester konstruí. Pero ta asina e ta bai si.
Pasenshi a kuminsá kaba
E krítika di mas grandi ta pa e komunikashon malu di e mandatarionan hulandes na e isla. “Bo ta tende poko informashon na radio òf riba wepsait di gobièrnu. Nan no ta komuniká ku pueblo”, Sneek ta bisa.
“Knops ta skibi na Tweede Kamer ku tur kos ta bai fantástiko, ku tin hopi progreso. Esaki no ta klòp niun tiki i mi ta haña esei preokupante si.”
“Si nan divulgá e desishonnan mes, bo no ta tende pakiko i kiko ta e konsekuenshanan. Enkuentro pa habitante no a tene for di aña pasá. Ta palabrá tur kos tras di porta será”, Sneek ta bisa.
Sneek su krítika ta remarkabel. Su partido DP for di kuminsamentu ta e úniko i gran simpatisadó di intervenshon hulandes. “Pero nos ta kuminsá sinti mas i mas ku awor si e kos ta tarda muchu hopi sin tin nodi.” P’esei e siman aki e partido a manda un karta ekstensivo pa reklamá.
Reakshon di sekretario di estado
Na sèptèmber sekretario di estado Knops ta informá Tweede kamer di nobo tokante e progreso na e isla i si por tene elekshon nobo.


text:
WILLEMSTAD, 3 di mei 2021 – Entrante 1 di mei último señor Ronaldo Abrahams di e organisashon representativo Nederlands-Antilliaans Politiebond (NAPB) a asumí pa un periodo di 1 aña presidensia di Komishon Sentral di Sindikatonan (Centrale Commissie van Vakbonden, CCvV) di akuerdo ku artíkulo 1, insiso 2, di e reglamento di órden di CCvV.
Artíkulo 1, insiso 2, di e reglamentu aki ta stipulá ku presidensia di CCvV ta pa un periodo di un aña i ta sirkulá bou di e organisashonnan representativo. Señor Amado Vilchez di Sindikato Ambtenarnan di Polis i Kadena Hudisial (SAP) a asumí e kargo di visepresidente.
Te ku 30 di aprel último presidensia di e komishon tabata den man di señores Mario (‘Totty’) Chirinos q.e.p.d. di Sindikato Trahadornan di Aduana i Fiskalia (STrAF) i George Hernandez di Algemene Bond voor Overheidspersoneel (ABVO).
Durante traspaso di tareanan ku a tuma lugá den un enkuentro virtual dia 29 di aprel último, a agradesé e presidente i visepresidente saliente di CCvV pa nan kontribushon balioso na interes di trahadornan den sektor públiko den e plataforma di CCvV i CGOA.


text:
DEN HAAG/WILLEMSTAD – “Nos ta tene kuenta ku masha hopi miseria i masha hopi forma di daño”, komandante di Forsanan Marítimo Peter Jan de Vin (Área Karibense) ta bisa. Entretantu promé ku e orkan Irma yega na Saba, Sint Eustatius i Sint Maarten ya kaba a pone 145 militar i trahadó di Defensa. Djárason tin mas sosten militar ta sigui. Por lo pronto Defensa ta manda 300 persona pa e tres partinan karibense di Reino.
E islanan sa pidi sosten militar mas bia ora tin menasa di un orkan. E bia aki e sosten ta mas grandi ku normal. Ora e orkan kaba di pasa djárason, anochi lo yega mas material, militar i enfermero na e tres islanan. Den anochi un barku di karga i un barku di stashon tambe lo yega ku dos helikòpter i boto di rùber ku ta nabegá lihé. “A base di e indikashon ku ta berdaderamente un orkan pisá, nos a adaptá basta lihé.”
E militarnan lo yuda ku òrdu públiko, inventarisashon di e daño i pa pèrkurá pa lugá pa e habitantenan por skonde.
E sosten militar por lo pronto lo ta na vigor te ku djadumingu. “Awor nos ta konta ku lo mas pió, pero naturalmente nos ta spera ku tur kos lo sali mihó di loke a pensa”, segun komandante De Vin. “Na e momentu aki ta difísil pa kalkulá, pero si djaweps òf djabièrnè nos yega na e konklushon ku e sosten no ta nesesario mas, e outoridatnan lo hasi e petishon ei tambe.”
Mariniers op Saba in place. @kon_marine @korpsmariniers pic.twitter.com/XwzcGnxqln
— Peter Jan de Vin (@C_ZMCARIB) September 5, 2017
Marinirnan na Saba pará na nan lugá
Call gemaakt: PELI voor ondersteuning naar Bovenwinden. Voorbereidingen in volle gang: overleg, TD check en laden voertuigen en goederen pic.twitter.com/vSrSOhiSFl
— CDT Zr. Ms. Pelikaan (@m_vd_eerden) September 5, 2017
A hasi yamada: PELI pa Islariba pa sosten. Preparashonnan ta aden: deliberashon, check Servisionan Tékniko i kargamentu di vehíkulo i produkto.
Commandopost Sint Maarten up and running. Ook hier maakt men zich gereed voor passage en coördineren bijstand. @korpsmariniers @kon_marine pic.twitter.com/q4FGqvYfux
— Peter Jan de Vin (@C_ZMCARIB) September 5, 2017
Puesto di komando na Sint Maarten up and running. Aki tambe tur hende ta preparando pa pasamentu i kordinashon di sosten.
Ook de @kustwacht treft haar voorbereidingen om na passage direct support te kunnen verlenen. pic.twitter.com/mlDUxRWpjd
— Peter Jan de Vin (@C_ZMCARIB) September 5, 2017
Wardakosta tambe ta hasi su preparashonnan pa despues di e pasamentu duna sosten mésora.
KNMI mayan meinta ora lokal ta ferwagt e velosidat di bientu di mas haltu, posibemente di 250 kilometer pa ora, hopi áwaseru i ola haltu enter 7 i 8 meter.


text:
KRALENDIJK – Tur e trahadónan di BOPEC lo risibí un karta di retiro di e kuratòr ku un ‘opzegtermijn’ di seis siman.
Esaki USIBO ta trese dilanti den un komunikado pa prensa despues ku korte a deklará BOPEC Fayit djaweps siman pasá.
“Ya USIBO a antisipá riba esaki i den un reunion virtual ku SZW huntu ku FEDEBON i BPWU, a yega na un areglo ku kada trahadó no mester bai SZW bai yena formulario etcetera. Pa medio di e atministrashon di pago di salario di BOPEC, ta kalkulá kuantu kada trahadó tin derecho riba dje i segun ta palabrá te awor, pa djabièrnè 26 di mart binidero, e trahadónan ta risibí nan sesantia. A palabrá ku e montante ta nèto, di moda ku e trahadó no tin ningun molèster pa loke ta asuntu di belasting. E salario di yanüari, febrüari 2021 i e bashí premie lo bai den e lista di esnan ku BOPEC debe i pago di e suma ta bai dura, esta si tin sèn pa paga. Banda di esei, USIBO ta sigui kere ku gobièrnu di Boneiru, banda di e ayudo sosial ku nan a duna kaba, nan mester hasi tur esfuerso pa kumpli ku e desishon di Konseho Insular i konvensé Ulanda pa paga tur e trahadónan di BOPEC durante un temporada determiná sigur 80% di nan último salario. E motibu pa esaki ta ku Ulanda no por bira lomba pa e trahadónan i nan famia, sigur nò pa e motibu ku Ulanda a sostené e sanshonnan ku Merka, a imponé riba Venezuela i esaki a opstakulisá en grandi ku BOPEC por a sigui ku su operashon normal i kumpli ku su obligashonnan finansiero, entre kua salario i otro kondishonnan laboral. Pues Ulanda tin un obligashon moral sigur pa duna un man. USIBO ta spera ku miembronan di Konseho Insular, ku unánimamente a para tras di e desishon, lo no bai drumi, sinembargo ta pone e preshon positivo nesesario pa Kolegio ehekutivo, esta gezaghèber i e diputadonan kumpli.


text:
SU SITUASHON TA DELIKADO.
Awe tardi lat a tuma luga un aksidente den e parke Washington pa ta eksakto na altura di slagbaai.
Un hoben di 18 anja di edat lo mester a lastima su mes gravemente na momentu ku elo a bula for di baranka na slagbaai.
Ela sufri un fraktura basta serio na altura di su garganta i kabes i su situashon ta delikado.
Wardakosta i ambulance ta atendiendo ku e kaso.
Helikopter di wardakosta lo transporta e hoben herida for di slagbaai pa aeropuerto Flamingo pa einan ambulance tuma e hoben over i transporta e hoben ku urgensha pa hospital.
E situashon di hoben ta delikado.
FUENTE:LIVE 99 FM.


text:
WILLEMSTAD.- Inspektornan di ROP, ántes DROV despues ku organisashonnan ambientalista a denunsiá ku ta kobando i dèmpel den e área di zoutpannan na Malpais a bai na e sitio kaminda a laga para e trabounan mesora. Dwigno Puriel, sekretario general di Ministerio di Transporte, Tráfiko i Planifikashon Urbano a kon f irmá e desishon pa para e trabounan pa kua Refineria Isla no a pidi pèrmit. Lesa mas aki.
Extra: ‘…Tabata traha sin pèrmit den un zona di konservashon…: ROP A PARA TRABOUNAN DI KOBAMENTU DI ISLA NA MALPAIS’
Comments Off on Extra: ‘…Tabata traha sin pèrmit den un zona di konservashon…: ROP A PARA TRABOUNAN DI KOBAMENTU DI ISLA NA MALPAIS’ |


text:
Na mart i aprel nos tabatin e delaster pik grandi di kaso di hende ku a pega ku e vírùs na Boneiru. Den e grafik bo por mira un bahada na aprel. Na mei i yüni tabatin masha tiki hende ku a tèst positivo. Awor aki i nos ta mira un oumento atrobe den e kantidat di kaso nobo di hende ku a pega ku e vírùs. Espesialmente siman pasá. Tur dia nos ta haña algun kaso di hende ku a pega ku e vírùs.
Den mayoria di kaso ta trata di kontagio di habitante di Boneiru, ku algun klùster, esta grupo di kontagio, na trabou. Manera ta konosí awor nos tin e variante di dèlta di e vírus di corona na nos isla.
Algun di e hendenan ku a pega ku e variante di dèlta a biaha bai Hulanda òf Kòrsou promé ku esei. Pero den mayoria di kaso ta trata habitantenan di Boneiru ku no a biaha bai afó. Den e grupo di hende ku a tèst positivo, vários hende ta ful bakuná. Nos tabata sa kaba, ku bakunashon no ta prevení semper ku un hende no ta pega ku e vírùs. E bakuna ta prevení sí ku un hende ku a pega ku e vírùs ta bira gravemente malu. Awor aki no tin pashènt ku tin COVID-19 na hospital. .
Te ainda tin hende ku ta bai bakuná. Ochenta porshento di e grupo di enfoke di diesocho aña bai ariba a pasa mientrastantu un angua. I sesentikuater porshento ta ful bakuná. Esaki ta un bunita resultado, pero ainda nos no ta kaminda nos mester ta. Binti porshento di hende di sesenta aña bai ariba ku a pasa e di promé angua, no a bai pasa e di dos ainda. Di e hendenan entre diesocho i trinta aña sinkuenta porshento no a pasa angua ainda.
En bista di e variante di dèlta ta masha importante pa mas hende pasa angua kontra corona. I ku hende ku a pasa un angua so, bai pasa e di dos.
Ta bon ku hóben di diesdos pa diesshete aña por pasa angua kontra corona. Kasi binti porshento di e grupo akí a pasa un angua kaba. Mayoria di biaha hóben ku pega ku e vírùs no ta bira gravemente malu pero nan por keda basta tempu despues ku keho di salú sí. . Bakunashon di e hóbennan den e grupo di edat akí ta protehá nan i e hendenan rònt di nan. Entrante otro siman Kompleho Deportivo Jorge Nicolaas ta habrí tur djasabra pa hende ku no a pasa e di promé òf e di dos angua kontra corona ainda. Otro siman ta posibel tambe pa hasi esaki riba djamars di 17:00 – 20:00 or. Pa mas informashon wak riba www. bonairecrisis.com
Nos no por evitá ku na Boneiru nos lo no tin atrobe pik chikitu di kaso di hende ku a pega ku e vírùs. Pero nos por sòru huntu pa ningun òf tiki hende bira gravemente malu, òf mester bai hospital i ku nos mester di medida mas pisá. P’esei nos ta spera ku hopi hende, grandi i chikí ta bai pasa angua kontra corona.
Bo tin keho? Keda kas e ora ei i yama 0800 0800 pa un sita pa tèst.


text:
E parti di e Cruise Comite, unda cu Aruba Tourism Authority conhuntamente cu Aruba Ports Authority, y tambe gobierno di...Read more
Pa loke ta trata personal domestico, Sra. Kathy Paskel, directora di DIMAS a splica cu esaki tambe ta bay conoce...Read more
Dia 13 di October tabata un Dia Internacional pa reduci Desaster. Pa Aruba por a wak un aña hopi druk,...Read more
Sra. Charise Hoen- Daly, CEO di Empower & Engage Venture Consultancy ta splica mas tocante e Prome Transform Seminar, cu...Read more
Comision di NVnan di gobierno a reuni cu Prome Minister, cual tabata e prome reunion di e comision, cu Sr....Read more
Diabierna ultimo, durante un conferencia di prensa, DOW a informa di cu nan lo cera Havenstraat pa trabaonan cu mester...Read more
Awo cu Havenstraat ta cera, ta afecta mas cu un liña di Arubus, ya cu esaki ta e caya principal...Read more
Minister di Infrastructura & Desaroyo Teritorial, Sr. Otmar Oduber a elabora ariba e investigacion relaciona cu e schorsing di Sra....Read more
DPL ta hunga un rol importante den e asunto di permiso, a pesar di cu cada departamento tin nan maneho....Read more
Dia 30 di september a celebra 40 aña di Servicio Cultural na Aruba, pa cual Sr. Siegfrid Dumfries ta relata...Read more


text:
KRALENDIJK – Ministerio Públiko (OM) a pidi un kastigu di sèl kondishonal di diesocho luna ku un periodo di prueba di 3 aña i 240 ora di servisio pa èks polítiko Ramoncito Booi durante e di dos dia di e kaso Zambezi. Wes Irma Lips ta sentensia dia 15 di aprel.
Durante un seshon máratòn di kasi 12 ora a trata e úniko keho ku a sobra kontra Booi. E keho ta trata falsifikashon di dokumento den un akta notarial di transportashon durante dil di tereno.
Tereno
Fiskal Leomar Angela meskos ku defensa a tuma su tempu pa argumentá durante su rekisitorio i replikashon pakiko Ramonsito Booi ta dilanti wes. Segun Angela, Booi desididamente a bende tereno pa un sierto preis miéntras ku e balor korekto tabata hopi mas haltu.E akta notarial di transportashon ku a traha i ku mester a konsiderá komo outéntiko, tabata falsifiká, segun Angela. Tin un suma di 450 mil florin ku no por detektá.
Angela: “Booi tabata sa ku e terenonan tabata bal masha hopi . Nos a hasi hopi investigashon di e suma di plaka skondí, pero no ta kla ta kiko a pasa ku e plaka. Ta kla si ku a sera dil ku a generá por lo ménos 450 mil florin pa Booi. E motibu ta den e fail di korupshon.
No reseptivo
Abogadonan Knoops a defendé Booi; nan a defendé e pareha El Hage tambe. Abogado Geert-Jan Knoops na kuminsamentu di su defensa a pidi wes Lips pa deklará OM no reseptivo òf sikiera duna OM un sankshon pasobra OM a pasa e tempu den kua e investigashon i e huisio penal a tuma lugá. El a referí na hurisprudensia pa soportá su ponensia.
Knoops: “E durashon di e investigashon tabata inhumano den su largura. E pasamentu di tempu largu aki a stroba e prosedura hurídiko, miéntras ku ta un keho so a sobra.” Angela a refutá e punto aki ku e argumento ku mester tene kuenta ku e komplehidat di e investigashon Zambezi.
Den su defensa Knoops a presentá e supuesto inosensia tambe. El a sita ku kontra di Kódigo Penal a duna e failnan di Zambezi na otro partido, manera entre otro Fundashon Bon Gobernashon i prensa. Ademas e maneho di media ku OM tabata hiba tabata pone ku e notisianan tabatin un impakto negativo.
Badr Hari
Knoops a hasi e komparashon ku e kaso di Badr Hari na Hulanda kaminda tambe tabatin hopi atenshon di media i dunamentu di fail. Despues di denunsio korte a bisa ku si e notisianan tokante di e failnan ta falta di OM mester sigui sankshon. Segun Knoops e daño pa su klientenan a oumentá enormemente den kurso di añanan.
Angela a para e krítika tokante dunamentu di fail. El a bisa ku e no sa di ki manera e periodistanan a haña nan informashon.
Knoops tabatin krítika riba Angela su argumentashonnan, ku segun e abogado tabatin muchu interpretashon ku poko echo. Segun Knoops e pruebanan no a keda determiná. “Ta trata di suposishon di OM, miéntras ku e investigashon i e interogashonnan di Rijksrecherche tabata asombrosamente sugestivo i manipulativo. OM tin vishon di tùnel, pero komo magistrado bo mester para habrí pa senario alternativo.”
Segun Knoops OM, via un porta patras, ta trata di trese korupshon gubernamental bou di atenshon di korte, ku preteksto di motibu. Kaminda anteriormente korte a determiná kaba ku lo no inkluí e echonan aki den trato di e kaso Zambezi. “OM mester ta kontentu ku El Hage i Booi no a hasi denunsio. Esei lo a resultá den un investigashon di Rijksrecherche.”
Outor: Belkis Osepa


text:
Na aprel 1998 a lanta Fundashon pa Planifikashon di Idioma. E fundashon tin komo meta pa promové idiomanan relevante den nos komunidat i pa regulá e situashon lingwístiko. Konkretamente FPI su tarea den esaki ta pa hasi trabou preparatorio i ehekutivo relashoná ku idiomanan relevante den komunidat, manera entre otro papiamentu, hulandes, spañó i ingles. Alabes e fundashon a tuma e tareanan ku anteriormente e ofisina di gobièrnu Sede di Papiamentu tabata hasi di 1983 pa 1998.
Di e diferente idiomanan den komunidat, papiamentu ta esun ku ta haña mas tantu atenshon. Dipursi papiamentu ta e idioma di uzo general ku tin mas tantu papiadó nativo. Ta pa esei tambe e ta e idioma ku lo duna mas fruta den enseñansa, sigur na komienso di un mucha su trayektorio den enseñansa. Komo e idioma akí ta relativamente yòn, mester dediká èkstra atenshon na su proliferashon.
Teniendo kuenta ku e konsiderashonnan akí, gobièrnu a fiha komo su intenshon di maneho pa duna papiamentu un papel muchu mas supstansial den komunidat i prinsipalmente enseñansa di Islanan Abou. Pa esei tambe gobièrnu di Kòrsou ta e dunadó di supsidio prinsipal di FPI.
FPI ta yuda prepará proposishon di maneho i e ta sostené trabou di ehekushon di maneho. E tareanan akí ta kai bou di planifikashon di idioma. Pa loke ta trata promoshon i planifikashon di idioma FPI ta destinguí tres area di interes, esta planifikashon di status, planifikashon di kuerpo i planifikashon di distribushon.
Ku e tres areanan di interes akí komo punto di salida, ta determiná e tres produktonan prinsipal di e instituto:
Banda di deskripshon, registrashon i investigashon di prinsipalmente papiamentu, ta hasi hopi esfuerso pa fortifiká posishon di papiamentu komo medio di komunikashon. Pa esei ta pone atenshon riba papiamentu riba diferente nivel lingwístiko: nivel di zonido, lèter, parti di palabra, palabra, frase, teksto i uzo di idioma. Riba nivel di ortografia ta traha riba refinamentu di kontroladó elektróniko di ortografia, esta un kontrografia di papiamentu. Riba nivel di teksto, FPI ta traha riba buki di uzo i buki di lesa. Tradukshon ta indispensabel den produkshon di teksto. Ta hasi relativamente hopi trabou di tradukshon pa instansianan den enseñansa (método, kurso), gobièrnu, negoshi i organisashonnan sosial.
E aktividatnan di tradukshon tin komo produkto adishonal un banko di palabra. Ku su Proyekto Tradukshon Literario, FPI, via su Reda di Traduktor, ta trata na aselerá produkshon di buki pa mucha i hóben. Alabes ta sigui forma mas tantu potensial traduktor. Ku regularidat Reda di Traduktor ta tradusí buki di prenchi pa Biblioteka Públiko. Tambe ta duna konseho i guia na eskritornan pa medio di kurso di skibimentu, tayer i konferensia. Den produkshon di teksto ta stimulá tantu produkshon di fikshon komo fakshon. Ta haña produkshon di literatura propio den forma di buki, poster, tarheta i otro material.


text:
Demencia ta un proceso cu ta cuminsa poco poco. Varios biaha no ta visibel pa otro cu e persona ta experiencia dificultadnan. Cerca tur persona cu demencia tardi of trempan ta yega un momento cu no ta responsabel mas pa maneha un vehiculo den trafico. E pregunta principal ta con ta haya sa cu e momento aki a yega? Normalmente un persona cu demencia no tin reflexion propio den nan mesun funcionamento y no lo por sa na tempo si ta responsabel of no pa sigui participa den trafico.
Problema cu maneha den trafico
Hopi importante ta pa por haya e caminda corecto (ruta) y por analisa y actua corecto den diferente situacion di trafico. Persona cu demencia hopi biaha tin dificultad cu e aspectonan aki. Nan ta perde caminda vooral na momento cu bin un cambio den e ruta normal por ehempel un rotonde nobo of un desviacion den ruta. Nan por perde e bista total riba un situacion cual lo por ta causa di situacion peligroso.
Ta responsabel ainda?
Bo persona ta sinti safe den auto hunto cu e pareha tras di stuur? Bo persona ta laga oma of opa busca e yiunan for di scol cu auto? Aki na Aruba no tin un instancia cu por evalua si e persona por maneha responsabel den trafico. Kiermen ta hopi importante pa forma un opinion con responsabel e ser keri ta funciona den trafico y keda evalua esaki critico y frecuente.
Tips cu por uza pa convence un persona cu ta mihor pa e stop di core auto
Hopi importante ta pa trata di splica dicon ta peligroso si e persona sigui maneha e auto den trafico. Trata di nombra situacion concreto cu a pasa cu tawata un peliger of a crea un riesgo. Informa cu ta un peliger pa e persona mes pero tambe un peliger pa otro automobilista. Tin biaha ta haci mas imprecion di un dokter of specialista papia tocante esaki tambe. No perde pasenshi, e tema aki ta uno dificil pa toca y tin biaha ta tuma su tempo pa por convence e persona cu e no por core auto mas.
Tips cu por uza na momento cu e persona no kier stop di core auto
Laga un garashi adapta un pieza pa asina e auto no start mas. Ofrece na e persona cu por hibe tur caminda, asina e ta haya un propio chauffeur. Tin mas chens cu e persona cu demencia no kier core si e no conoce e auto, wak si por cambia e auto pa otro modelo di auto. Busca otro lugar pa para e auto, si e persona no wak e auto of wak e yabi di auto e lo corda kisas menos riba e auto. Semper tene na cuenta cu seguridad den trafico ta lo mas importante.


text:
Ta buscando personanan cu hopi gana pa traha cu mucha y hobennan
ORANJESTAD, Aruba: Na YMCA Dakota y San Nicolas na e momentonan aki tin funcionnan habri. E funcionnan habri cu nan tin ta Youth Worker cual ta funcion di part time y full time. Directora di YMCA, Rachel Croes, a splica cu nan ta buscando personanan hoben cu hopi energia cu tin e gana di traha cu mucha y hobennan cu un edad di 4 aña te cu 17 aña.
Nos tin 2 funcion habri na YMCA Dakota y 1 na YMCA San Nicolas pa Youth worker. Un otro funcion habri ta pa Intern Beleids medewerker”, Rachel Croes a indica. E funcion aki e persona lo traha tanto na YMCA Dakota como YMCA San Nicolas. Esaki ta pone cu e Youth Worker lo tin un luga vast, pero e Intern Beleids medewerker lo mester tin rijbewijs y auto propio pa asina e por move entre e dos luganan di YMCA.
Pa e posicion di Youth worker, e persona su trabou lo ta crea relacion positivo cu mucha- y hobennan cu ta bay YMCA. Tambe e persona lo ta encarga pa duna guia di e huiswerknan di e mucha- y hobennan, desaroyo y lo ehecuta actividadnan paden y pafo pe programanan di Y’s Care y hobennan. Un otro parti di e trabou ta cu e persona lo yuda desaroya y asisti cu tur programa y camp di YMCA. Y e persona lo atende cu tur su responsabilidad den un manera mas efectivamente. YMCA ta ofrece un trabou varia y cu retonan, e persona ta haya experiencia den un organisacion internacional y trahando na YMCA ta duna e oportunidad di sirbi na e comunidad di Aruba.
Pa loke ta e posicion di Intern Beleids medewerker, e persona lo ta responsabel pe desaroyo y implementacion di e polisa di strategia. Como e Intern Beleids medewerker e persona lo ta responsabel pa ehecuta e standard halto di YMCA su polisa y programa door di desaroya, coordina, implementa y ehecuta programa di actividadnan di Y’s Care y Y’s Teen y tur otro programa pa asina sigura e siguridad y desaroya un medio ambiente apropia pa tur participante. Tambe e persona lo guia y sigura e profesionalismo di e youth workers.
YMCA Aruba ta haci un peticion na tur persona cu ta energetico, cu ta tuma iniciativa, cu ta un ejempel pa nos hubentud y cu tin un edad entre 19 pa 30 aña, pa pa aplica prome cu diabierna 9 di Juni 2017. Pa aplica mester e-mail un carta di aplicacion y Curriculum Vitae (CV) na ymcaofaruba@gmail.com. Pa mas informacion riba e vacaturanan por tuma contacto cu e personal di YMCA na 5823072 (Dakota) of 5845303 (San Nicolas).
Young Men’s Christian Association (YMCA) ta funda dia 6 di juni 1844 dor di George Williams na London, Inglatera. Su oficina principal ta na Geneve, na Suisa. Mas di 57 miyon hende ta beneficia di e asociacion estableci den 125 pais rond mundo. E lema principal di e organisacion internacional ta empodera hendenan hoben.
Bob Steele a funda YMCA Aruba 61 aña pasa door di e necesidad pa bin cu un luga pa hobennan pa evita cu nan lo ta riba caya. YMCA tin como meta pa crea personanan util y habil den nos comunidad pa medio di brinda guia y motivacion, pa asina nan ta un influencia positivo ariba nan contemporaneonan.
YMCA ta ofrece diferente actividadnan manera campamento pa mucha, campamento pa hoben, recreacion deportivo manera p.e. volleyball y basketball y otro deporte, como tambe eventonan social. YMCA a cuminsa cu e prome “Tra’i merdia”, yama Y’s Care (YMCA Care) cu a cuminsa na Aruba 27 aña pasa cu un programa di asistencia cu huiswerk y recreo.


text:
Dialuna ultimo Minister di Transporte, Integridad, Naturalesa y Asuntonan di Adulto Mayor, Minister Ursell Arends tabata di bishita na Tele Aruba durante e programa di Nos Mainta. Den combersacion Minister Arends a elabora riba e temanan di Adultonan Mayor y tambe Integridad.
Segun Minister Arends, “e ta inacceptabel cu unabes bo yega edad di pensioen, bo ta wordo poni un banda y nan ta bisa bo cu bo no ta conta mas”. Nos mester duna nos grandinan e balor cu nan merece, duna nan e oportunidad y hermentnan necesario pa nan por sigui contribui positivamente na nos comunidad.
‘Na e etapa cu nos ta aworaki como isla, Aruba mester di nos tur’, Sr. Arends a subraya.
Di parti di e maneho cu lo hiba, lo introduci help desk dedica na nos Adultonan Mayor. Den e manera cu lo organisa esaki lo atende cu e retonan cu nan ta enfrenta, for di cuido integral, salud mental, y tambe pa combati formanan di abuso contra nos grandinan.
Riba e tereno di Integridad, Minister Arends, despues di a huramenta como minister, a inicia e trabounan pa percura pa instalacion di e ‘Integriteitskammer’. Ademas lo bay traha duro pa introduci e “code of conduct/ integriteitsbeleid” den e aparato publico pa e ambtenaar y tambe na nivel di Minister.
“Pueblo ta spera esaki di nos y di e forma aki nos por ta un ehempel pa henter e comunidad. Durante di e ultimo añanan tareanan grandi a wordo haci, e fundeshi a wordo traha caba pa integridad por wordo duna e prioridad y urgencia cu e merece. Esaki ta loke nos ta compromete nos mes na comunidad, cu den e proximo 4 añanan, como Minister di integridad nos lo sigui duna esaki contenido pa asina aki mustra pueblo cu loke cu a wordo haci lo sigui haya e atencion debido pa asina integridad sobresali den e proximo 4 añanan un bes mas,” Minister Ursell Arends a termina bisando.


text:
WILLEMSTAD – Guèn i pobresa por tene man. Kaminda tin guèn tin pobresa, ma no tur kaminda ku tin pobresa tin guèn tambe.
Asina e kriminólogo merikano Ed Maguire ta bisa. E ta kore ku e kriminólogo kurasoleño Nelly Schotborgh den e barionan mas pober – Koraal Specht, Seru Papaya, Otrobanda, Buena Vista, Seru Fortuna – di Kòrsou. “E isla aki visibelmente a hañ’é ku banda na okashon di e asesinato di Helmin Wiels i e tiroteo na aeropuerto. Ta p’esei a manda buska mi.”
Grafiti
Riba kaya no tin hopi señal ku tin banda aktivo, Maguire ta ripará. “Mi ta kere ku Korsou ta un di e áreanan den e region aki ku por haña lo mas mínimo grafiti relashoná ku guèn riba kaya. Na hopi pais ta di e manera aki nan ta ekspresá nan mes, pero aki kasi bo no ta mir’é.” Riba su telefon Maguire ta mustra potrèt di grafiti ku el a topa, pero mas ku poko palabra malu na papiamentu e no tin.
Un polis ta kore rònt riba un gira ku Schotborgh i Maguire. “Hóben riba baiskel ta flùit otro ora nan mira nos i nan ta plama. Eseinan ta diler di droga”, e polis ta konta. E konosé e historianan den e barionan aki i e sa kiko ta sosodé tras di e portanan di kas. Violensia doméstiko, tiner na estado, desempleo i hóben ku no ta bai skol mas. “Loke mi ta ripará ta e falta di perspektiva den e barionan aki”, Schotborgh ta bisa. Kuantu banda Kòrsou tin, segun e ta difísil pa bisa. “Tin diferente agrupashon kriminal ku a duna nan mes un nòmber. No ta tur ora nan ta mará na un bario i tin be nan ta koperá ku otro.”
25 asesinato pa aña
Ta dependé ki tipo di delitu kriminal tin planea – atrako armá, asesinato, bendementu di droga – kua agrupashon kriminal ta rekurí na dje, Schotborgh ta konta. “E kos aki tin añanan largu ta krese, nos tin un problemasia kriminal basta kompliká. Di un gran kantidat di atrako te ku un sifra haltu di asesinato i homisidio. Ku un promedio di 25 asesinato pa aña riba un kantidat di 150.000 habitante nos ta yega serka di tòp dies mundial.”
Tin sufisiente rapòrt. Schotborgh: Di un banda mi ta positivamente sorprendí tokante e loke nos tin na dato. Di otro banda no ta kompartí informashon ku otro. Nos sa asina tantu tempu kaba ku kosnan no ta bayendo bon, pero aparentemente nos no ta logra pa kuminsá ehekutá e rekomendashonnan.” Maguire ta indiká ku Kòrsou no tin nodi di inventá wil di nobo. “Ta trata di prevenshon, intervenshon i represhon di e problemasia di banda.”
Hopi hende ta bini
Durante un enkuentro pa diferente ministerio hopi hende ta bini, Maguire ta bisa. “Esaki ta prometedor. Mi a duna nan manera pa nan hèndel tur tres e puntonan. E ministerionan no por solushoná e problema nan so. Nan tin mester di komunidat. Pa motibu di problema di korupshon hende tin miedu di ta envolví, nan ta sera nan wowo. Si pueblo ta dispuesto na koperá ta dependé di e echo si nan ta konfia polis.”
Misa i deporte
Ora e gira kaba, Maguire a mira dos kos ku ta duna speransa. “Tin hopi hungamentu di beisbòl, e deporte aki ta biba den bario i bou di e hóbennan. Banda di esaki tin hopi misa i a bisa mi ku ta bon bishitá. Esakinan ta dos faktor ku ta protehá i ku ta masha importante pa hóben pa keda riba e kaminda stret.”
Outor: Anneke Polak


text:
2 dia so pa bo cumpra bo ticket pa participa na e proyecto di Bicicleta, Bus, Caminata y Zumba cu Cruz Cora April 26 2015 pa 9 or am.
Cruz Cora Aruba tin e grato placer di invita tur amantenan di bicicleta, Zumba, Caminata, deportista nan en general, Parlamentario, Minister, Dokter, Abogado, Maestro, tur Fundacion y organizacion Social, School Basico y Secundario, Universidad, Radio Emisora, Oficinista, Taxista, Prensa, Grupo di Carnaval, Banda Musical, Mariniers, Korps Politie Aruba, Servicio di Impuesto y Aduana, SVB, Departamento di Financien,Aero Puerto, WEB, SETAR, ELMAR, Departamento di Cultura, DOW, AZV, Arbeidzaken, FCCA, Ambtenaar en general, Hospital, Special Olympics, Cas di hende Grandi, Grupo di Baile, Banco, Sector Hotelero y Restaurant, Scout, Supermercado, Pacuz, Tienda nan y Pueblo di Aruba en general pa bin participa na nos prome evento di Paseo ariba bicicleta, Zumba, Caminata y pa esun nan cu no por cana ni corre bicicleta y kier ta den e ambiente y sostene Cruz Cora Aruba lo bai tin un Bus pa hiba bo conoce un parti di bo isla. E evento aki ta tuma luga Diadomingo 26 April 2015 pa 9 am saliendo for di Edificio di Cruz Corra na Pedro Gallegostraat 12-14 na Dakota pariba di oficina di Stichting Arubaanse Carnaval (SAC). Pa participa ta Afl 10, 00 pa persona y lo haña un t-shirt mientras tin den stock.
Ticket ta obtenibel na Runners, Tribike y Cruz Cora durante oranan di trabou te cu 8.30 pm of Sharine Geerman 5934249.
Persona nan cu no por cana y ta interesa pa bai den BUS por jama Sharine Geerman. Di 70 luga cu tin pa Bus ta 14 luga so a keda ainda.
E meta d’e evento aki ta pa pasa hunto un rato ameno y pa recauda fondo p’asina Cruz Corra por sigui yuda nos comunidad di Aruba.
Pasa cumpra bo ticket mas pronto posibel y yuda “Mobiliza Nos pa Nos por Mobiliza otro”
Oranjestad-Cruz Cora, Pedro Gallegostraat, Caya Avenida Milo Croes, Stadionweg, Plaza Betico Croes, Vondellaan, Rotonde las Americas, L.G.Smith Blvd te cu Wendy’s Palm Beach, Keito, Koyari, San Miguel, Bubali, Caya Musica, Pos Abao, Bushiri, Madiki, Lucianitastraat, Sta Helenastraat, Rotonde Caya Ernesto Petronia, Rotonde de La Sallestraat, Verbindingsweg, Vondellaan, Rotonde Las Americas, Stadionweg, Avenida Milo Croes pasa pabow di Home and Nature y termina na Cruz Cora na Pedro Gallegostraat.
Caminata 5.5 Km:
Cruz Cora, Pedro Gallegostraat, Caya Avenida Milo Croes, Wilhelminastraat, Weststraat. J.G. Emanstraat, Van Leeuwenhoekstraat, Adriaan Lacle Blvd, Avenida Milo Croes, pasa pabow di Home and Nature y termina na Cruz Cora na Pedro Gallegostraat.
Paseo den Bus ta un paseo dor di nos dushi isla.
“Mobiliza Nos pa Nos por Mobiliza otro”


text: Diadomingo mainta a drenta informe di cu un truck lo a bolter na e rotonde Ponton, mesora a dirigi un patruya na e sitio. Na yegada di e patruya a bin compronde cu aki ta trata di un boomlift cu lo a cay for di un trailer cu tabata ser lastra y a causa basta daño riba e caminda pero na e momentonan ey ya caba nan a lanta esaki y tabata halando e. E rotonde a keda cu basta azeta plama riba caminda. Polis a hala atencion di esnan responsabel cu kier a djies lanta e cos y a bay sin a spera riba polis ni seguro. E personal cu ta mantene E.J. “Watty” Vos blvd a presenta pa benta tera riba e azeta y haci e trabaonan necesario pa e caminda ta bek den uso lo mas pronto posibel.


text:
ORANJESTAD (AAN): Diaranson mainta Hues di Corte den Promer Instancia a haya e homber O. culpable di a abuso di e mucha muher cu e tabata su padrastro.
E sentencia tabata via video conference caminda O. tabata den un oficina na KIA hunto cu e traductor di Corte y cuidador di preso. Den sala di Corte tabata presente Hues, Fiscal, mama di O., e partner di O., kende su yiu muher ta e victima.
FISCAL
Algun siman pasa tratamento di e caso aki a sosode den sala di Corte caminda e momento ey e acusado O. tabata presente. Fiscal a bisa Hues cu e ta haya legalmente proba cu O. a haci actonan inmoral cu un mucha muher.
ACUSADO A ADMITI
Den e caso aki O. a admiti tur cos y no mester di prueba di sosten ya cu e declaracion di e victima ta wordo confirma pa O. Mama di e mucha a declara cu na Maart 2020, O. a bay bolbe cerca e mama. Na dado momento na Februari 2021 e yiu muher di e mama a bisa cu O. lo a mishi cun’e. E momento ey O. a desmenti categoricamente. Dos dia despues O. na yoramento a bisa e mama loke el a haci. O. a admiti di a haci malo.
TIRA CULPA RIBA E VICTIMA
Fiscal a bisa cu segun declaracion di O., e mucha lo a drenta baño y a bay mishi cu su parti intimo. Despues tabata un dia riba cama, e mucha a bay drumi banda di dje y cuminsa mishi cu su parti intimo. E mucha lo a pidi O. pa mishi cun’e. Fiscal ta haya cu O. ta tira culpa riba e mucha siendo cu O. sa masha bon cu e mester a hala e mucha su atencion.
Segun Fiscal, O. a abusa di e confianza cu e mama y su yiu tabatin den dje. Na opinion di Fiscal, parce cu O. no ta realisa ki daño el a causa na e mucha.
EXIGI CASTIGO
Pa cu e castigo, Fiscal a tene cuenta cu e raport di psicologo y Reclassering. E raportnan ta mustra cu O. mester di ayudo y guia. Fiscal a tene cuenta cu ta promer biaha cu O. a haci esaki.
Tambe Fiscal tambe a tene cuenta cu desde aña pasa a aumenta castigo pa casonan di inmoralidad. El a exigi 3 aña di prison di cual 6 luna ta condicional cu 3 aña di prueba. Hunto cu esaki cu Fiscal a pone e condicion special cu O. mester cay bou guia di Reclassering.
SENTENCIA
Diaranson mainta via video conference, Hues a bisa cu e ta haya legalmente proba cu O. a abusa di e mucha bao di 16 aña. E tabata padrastro di e mucha. Hues a tene cuenta cu seriedad di e caso. El a mustra cu e mucha e tempo ey tabatin 9 aña y tabata forma parti di e famia. Hues ta haya cu O. a tacha integridad di e mucha y cu esaki por afecta e mucha pa resto di su bida. E hecho cu O. tabata usa marihuana no ta un motibo pa tene cuenta cun’e.
Hues a sigui bisa cu e ta tene cuenta cu e raport di psicologo cu no ta considera O. pedofile. E psicologo a mustra cu door di tension, O. tabata usa marihuana cual tabata influencia su deseo sexual.
Hues a condena O. na 30 luna di prison di cual 6 luna ta condicional cu 3 aña di prueba. E tempo di prueba ta bou guia di Reclassering caminda O. mester sigui tur e indicacionnan cu Reclassering ta haya cu ta bon.


text:
ORANJESTAD – Nos clientenan lo por ta na altura di e ultimo noticianan den media tocante e reciente atakenan di “skimming” riba e sector bancario di Aruba. Nos ta extremadamente complaci di por anuncia cu debi na e accionnan rapido y decisivo di nos Cuerpo Policial Arubano, a logra captura e malhechornan aki y pone un fin na nan actividadnan criminal. Na mes momento nos lo kier a gradici e ekiponan di Seguridad y staff di tur e banconan, como tambe nos clientenan cu a hunga un rol significante den pone e eventonan desafortuna aki yega na un final.
Den e siguiente dianan, y tumando precaucion abundante, Caribbean Mercantile Bank (CMB) lo tuma contacto cu clientenan cu posiblemente a wordo comprometi pa asina sigura cu nan cuentanan ta safe y tambe pa produci tarhetanan nobo si acaso esey ta necesario.
CMB ta tuma e seguridad y proteccion di su clientenan hopi na serio. Mientras cu nos no por controla e tipo di actividad criminal aki y stop nan di sosode, nos ta agradecido di por dispone di technologia necesario y medidanan di seguridad pa proteha nos clientenan. Nos ta masha agradecido tambe di por bisa cu debi na e medidanan di seguridad te cu e fecha di awe CMB no a experencia ningun perdida financiero.
Un biaha mas nos lo kier a gradici nos Cuerpo Policial pa nan trabao duro y dedicacion den soluciona e incidente desafortuna y pone yega na un fin rapido.
Nos kier sigura cu, debi na e medidanan di seguridad avansa, nos ATM’nan ta y lo sigui ta un medio safe y sigur pa procesa transaccionnan bancario diario. Tambe nos lo kier a curasha clientenan pa probecha di nos servicionan di Mobile Banking y e paz mental, y facilidad cu esaki ta ofrece.
Finalmente, nos lo kier a sigura tur ciente cu nos lo continua di ta vigilante den nos esfuersonan pa percura cu tin siguridad financiero y cu nos lo sigui inverti den e tecnologianan rekeri pa proteha nos banco y nos balor di mas importante cu ta nos clientenan.
Si tin cualkier pregunta of pa mas informacion, por fabor tuma contacto cu nos servicio di eAmigo Online Assistance via cmbnv.com y un representante lo atende bo via Live Chat, of tambe por yama nos Contact Center na +297 522-3000.


text:
Un lector a yama nos redaccion cu basta precupacion, despues cu ela scucha radio Taliban. Senjora Taliban tabata basha bala riba gobierno, cu yen di alegria, usando landspakket.
Un cantidad di storianan a wordo treci dilanti, pa instiga pueblo, ganja pueblo, y fomenta odio.
Radio Taliban tabata grita sindicatonan pa lanta riba, bay protesta y hiba tire. Hiba tire dicon? Pa cende candela?
Tur esaki pasobraa segun Radio Taliban, cu e landspakket lo ta fin di mundo.
Esta baina cu Radio Taliban. Tur hende sa masha bon di e condcionnan imponi di Hulanda. Ta for di Juli 2020 tur esaki a wordo debati publicamente.
Promer Minister a bay parlamento pa informa pueblo. E situacion no ta facil, pero tampoco imposibel.
Riba tur e puntonan di landspakket, lo mester laga haci un investigacion y despues cu e rapport ta cla, lo mester discuti kico ta mihor pa Aruba.
Pues, cu ta bay tin cambionan, tur hende sa for di Juli 2020.
Esaki lo trece tambe varios cambio positivo, manera un Departamento di Recurso Humano cu mester funcciona cu mucho mas eficiencia y rapides. Ta cua ambtenaar lo bay protesta contra di e mehoracion aki?
Pues e gritonan di odio, e gritonan pa hiba tire pa kima, e gritonan aki ta nada otro cu hendenan cabes venena, cu nan kier sinta wak e caida di Aruba.
Nan mester realisa, cu sea cual sea e partido cu drenta gobierno ta bay deal cu landspakket. Pues, pueblo no mester bay tras di poco loco, cu cabes a bira deremate, ora cu un amigo personal a wordo movi for di den RDA


text:
DEPORTE – Diahuebs anochi weganan di clasificacion pa mundial Qatar 2022 a continua den zona di CONMEBOL unda cu tabata tin varios wega interesante.
Argentina a enfrenta Bolivia na Argentina, Argentina den e weganan aki no conoce derota pero si tabata tin empate y ta na di dos lugar riba tabla di posicion te na momento di e wega cu 15 punto.
Den e wega anterior entre Argentina y Brazil e wega aki a keda suspendi pa autoridadnan sanitario di Brazil y no a tuma decision ainda kico lo pasa cu e wega aki.
Bolivia ta na di 9 lugar y poco poco por cuminsa tuma nota cu kizas speranza di clasificacion pa mundial ta cabando.
Wega a inicia unda cu Argentina na di 14 minuut ta bay ariba cu gol di su astro hungador Lionel Messi cu ta duna Argentina e ventaha cu score di 1-0.
Prome mitar a bay den descanso cu score di 1-0 na fabor di Argentina.
Den di dos mitar Argentina a sigui pone presion y na di 64 minuut un biaha mas tabata Lionel Messi kende ta anota di dos gol pa asina haci e wega 2-0 na fabor di Argentina.
Tur cos tabata parce cu e wega aki lo a caba cu score di 2-0 pero na di 88 minuut un biaha mas tabata Lionel Messi kende pa basta dia no a anota un “hat trick” ta logra anota esaki pa asina haci e wega 3-0 na fabor di Argentina.
Asina tambe e wega a termina cu score di 3-0 na fabor di Argentina cu ta yega 18 punto y ta solido na di dos lugar mientras cu Bolivia ta keda na di nuebe lugar cu 6 punto.
Den otro weganan cu a tuma lugar Paraguay ta gana Venezuela 2-1 y Uruguay ta gana Ecuador cu score di 1-0.


text:
Cua cambionan den NPR 2014 ta mas importante compara cu NPR 2011?
E edad di pensioen ta subi gradualmente di 60 aña pa 65 aña. E ta subi gradualmente mescos cu esun di e edad di AOV. E porcentahe di spaar ta baha di 2.15% pa 1.75% y e franchise ta subi di Awg.14.059,00 pa Awg.17.616,00. E cantidad maximo di añanan pa acumula pensioen ta subi di 34 pa 40. Door di e subimento di e edad di pensioen y door di e extra contribucion di un solo biaha di Gobierno y e dunadonan di trabou e grado di cobertura bruto a bira 100%. Ta amplia e posibilidad pa scoge cu, entre otro, pensioen parcial desde 60 aña di edad.


text:
DESPUES CU A HIBA UN MANEHO ANTI-ARUBIANO AWOR KIER BIN CU MANEHO POPULISTA!
Un di e exigencianan hulandes pa gobierno por haya fiansa tabata pa introduci un cambio den e LTU-V. E cambio entre otro lo mester kita tur obstaculo pa famia di Hulandesnan-Europeo cu a establece nan mes na Aruba, wordo permiti drenta den nos mercado laboral. Na prome bista e cambio di e LTU-V ta aparenta di ta uno mas estricto, pero e realidad ta cu a amplia e maneho anti-Arubiano di un "open-door-policy without windows & frames" cu lo perhudica mas ainda nos yuinan di tera y pa colmo lo no proteha e yui di tera tampoco. Un proteccion cu e "SWISS-MODEL", cu tanto a wordo demonisa door di entre otro MEP mes, SI tabata duna e Arubiano. E "Swiss Model" a wordo introduci dia 24 di juni 2002 door di ex-minister Rudy Croes, contrario na loke e Minister Presidente actual kier laga hende kere. Y cu pa colmo e gobierno POREDmep a saca for di LTU.
Loke si ta cierto ta cu desde Booshi Wever a asumi e responsabilidad di e maneho di Admision, Aruba a conoce un maneho SIN corupcion y SIN excepcion riba tur tereno cu ta concerni e maneho y ehecucion di e LTU. E maneho tabata uno humano na unda e ARUBIANO tabata wordo proteha.
UPP ta constata cu e maneho anti-arubiano cu a cuminsa na fin di 2009, awor a bira pio. E acuerdo traicionero y strangulante cu Hulanda lo permiti TUR hulandes europeo y HENTER nan famia pa wordo "van rechtswege toegelaten"! E consecuencia ta cu e casa of partner di e persona cu a haya trabou na Aruba lo por bin TRAHA sin mester di bay Job Centre pa mira si tin un ARUBIANO disponibel. Segun gobierno a yega na e maneho nobo aki a base di un inventarisacion di e cuponan di trabou. Ki dia y ken a haci e estudio aki? Dicon no ta publica esaki?
UPP ta convenci cu e supuesto maneho "estricto" no ta nada mas y nada menos cu un acto di menosprecio pa nos yuinan di tera cu lo wordo stroba di haya un trabou pa cual nan a studia p'e y a endueda nan mes formalmente, pero tambe un menosprecio di nan famia cu a haci un sacrificio financiero grandi pa waak nan yui regresa cu un diploma.
E pretencion cu e cambio di e LTU mes ta uno estricto ta un ridicules di marca mayor. E ta un acto di cobardia cu tin como unico obhetivo tapa e berguensa di a entrega nos autonomia. Na Hulandes esaki ta wordo yama un "lachertje"!
Ta conoci cu e Minister aki ta haci excepcion den su maneho ki ora cu e kier y manera cu e kier pa acomoda su "F&F"! A bira regla cu ta laga hende drenta bou capa di un sector specifico (p.e. homber como inwonende dienstbode), pa despues bay traha den sector tradicional.
Un otro topico ta flexibilisacion di e maneho pa laga hende drenta fasil usando e "kapstok" di "kennismigranten"! A busca pa sa den ki sector ta aplica esaki? A haci un estudio cuanto ARUBIANO tin den exterior cu lo por haci e trabounan ey den lugar di trahadornan di afo atrobe? Ki maneho tin pa e Arubiano cu capacidad ocupa puesto den "kennissector" of atrobe ta usa un aviso/solicitud den corant, na unda supuestamente ta busca un persona local pero ya caba tin un permiso pa un stranhero bin hasi e trabou.
Un otro aspecto hopi peculiar ta na unda kier bin bisa cu lo pone tur peticion pa "gezinshereniging on hold"! Un ridicules di marca mayor. E unico manera cu por evita un "gezinshereniging" ta e "SWISS-MODEL", tur otro lo no ta posibel! Deliberadamente ta "lubida " di bisa cu e tratado gezinshereniging "Family-life" ta obliga gobierno pa duna e permiso pa e "gezinshereniging" aki. Un otro "cheap-shot"! Ta hopi bisto cu campaña a start y ta hasi saltonan mortal pa purba gana simpatia y confiansa cerca e pueblo, despues cu a castiga e pueblo pa mas di 3 aña caba y riba e tereno di adimision pa percura pa e ARUBIANO a wordo poní riba e "SPEEDWAY TO HELL"!
E gobierno POREDmep a demonstra cu nan ta incapaz pa dirigi e pais aki. Nan no tin ni e CREDIBILIDAD ni LEGITIMIDAD ta pa sigui goberna e pais aki. E maneho desastroso riba tur tereno cu Aruba a conoce desde fin di 2009 di AVPOR cu a hiba nos na e abismo nunca bisto den historia simpelmente a continua cu al final a hiba Aruba cu awe practicamente a perde su Status Aparte cu a trece asina hopi beneficio pa e pida baranca aki y su pueblo y e tantisimo hendenan cu a bin di afo bin yuda y probecha di esaki. Ta mas cu obvio cu e maneho di e ultimo DIEZ AÑANAN no por continua. Ta p'esey UPP ta ofrece e REBOOT 2.0 cu lo percura cu e NORMAL NOBO lo conta sigur pa e politiconan tambe y cu percura pa un "MANECE NOBO" pa e pueblo Arubano!
Partido UPP
Booshi Wever
12 december 2020


text: ORANJESTAD, Aruba –19 april 2020 Tin hopi pregunta riba ehercicionan of deporte cu ta wordo permiti durante “Shelter in Place”. Manera Gobierno a informa caba durante shelter in place bo persona por bandona cas solamente pa eherce actividadnan esencial. Cu actividadnan esencial ta referi na actividadnan nesesario pa por biba y mantene bo mes mas saludabel posibel. Durante “Shelter in Place” cu ta na vigor tur dia entre 6:00 AM te cu 9:00 PM ta permiti pa haci ehercicio of deporte bou cierto condicionnan. E condicionnan aki ta ensera cu deporte den grupo di 4 of mas no ta permiti debi na “Samenscholingsverbod” tampoco actividadnan recreativo of social. Deportenan cu ta wordo permiti semper y cuando tene cuenta cu distancia fisico ta: Riba tera ta permiti: Canamento Coremento na pia of riba bicicleta. Riba lama ta permiti: - Landamento pa cuestion di salud - Piscamento (cu proposito pa provee alimentacion so, no mas cu tres persona abordo of hunto y semper mester por prueba cu e proposito di presencia riba lama ta exclusivamente pa pesca) - Windsurf/ Kitesurf - Duik of snorkel (sin boto) - Bodyboard/ Skimboarding /Paddleboarding - Kayak / fishing kayak - Boto di bela chikito Deporte, ehercicio of actividad cu no ta wordo permiti - Salida cu boto pa placer. - Banana boat /Wakeboarding / Flyboard - Chub den lama - Actividad cu boto di placer - Sea Doo of Wave Runners - Water ski - Parasailing - Deporte di arte martial - Tur deporte den grupo manera basketball, baseball, voetball y otronan.


text:
Presidente Interino Mickel Martis “Awor t’e momentu pa Gabinete Pisas mobilisá pa Refineria”
Presidente Interino Mickel Martis
“Awor t’e momentu pa Gabinete Pisas mobilisá pa Refineria”
Nos por a tuma nota di un komunikado ku sali kaminda komisarionan i Gerente di RDK ta pone nan posishon na disposishon di akshonista di kual ta Gobièrnu di Kòrsou. Ku a karta aki ta duna oportunidat i espasio ku e bala ta den skuchi di Gobièrnu Gabinete Pisas. Pesei mi ta pidi i urgi Gabinete Pisas pa fiha un posishon, asumí nan responsabilidat i mobilisá pa asina pone kos move mas lihe ku ta posibel. Nan a papia di “Head Haunting”, kuminsa ku esaki pa kaba paso ta einan E oportunidat pa bòltu Kòrsou 180° lo kuminsa.
Pueblo no por sigui tende notisia nan negativo mas di ku e lastu trahador di Refineria mes i esnan di kontratista ku a keda tambe tin ku bai kas. Pueblo ke tende ku a jega na un akuerdo ku un operador nobo ku lo kumpli apart di e otro rekesitonan:
- Sufisiente sen pa invertí.
- Tin petroli di su mes òf por garantisá e suministro di petroli sin problema.
- Lo atende ku e problematika di polushon i invertí pa kumpli ku e norma nan di medio ambiente.
- Garantisá kupo nan di trabou pa yunan di tera.
Esaki kiermen mester kuminsa aktua awor i no por skonde mas tras di RDK.
Pa mas informashon por tuma kontakto ku direktiva di Trabou pa Kòrsou TPK sr. Mickel Martis, na 511-7936.


text:
Aruba tin na e momento aki un idolo di deporte cu tin Reino Hulandes Aruba den su gara cu ta Xander Bogaerts shorstop di Boston red sox .pueblo tur e dia nan aki riba red social ta critica di con TeleAruba / Setar no ta pasa e wega nan door cu Xander ta den playoff , pero durante henter aña tur hende tawata keto paso no tawata tin un emocion grandi asina manera october playoff den MLB.
Awor cu tin razon dicon nos no ta balora nos deportista nan y deporte mas, ta cuminsa na ken ta na cabes di Telearuba y Setar 2 persona cu ta cifra so nan ta wak y no sa nada mas .Telearuba semper a hinca su mes den e cosnan grandi aki for di Tempo di e TeleAruba di antes y te ora Setar a cumpra TeleAruba over y a primiti cambio nan programacion mas local cultural y deporte lamentablemente cu awe pueblo no ta wak esaki.
Por corda ex minister Romero dilanti TeleAruba a primiti cu lo zorg pa tur wega di Xander pasa na TeleAruba nada a keda haci. MLB ta costa pa ful temporada 700 mil florin cu ta incera for di cuminsamento te final y cu Setar por duna extra inning channel nan, pero e ta hopi placa y cu ora a trece esaki na 2007 2008 Aruba tur cu tawata zundra critica no a sostene e proyecto aki comerciante nan local tampoco pero si ta comercialisa den nan luga pa hende bin wak e wega nan.
Gobierno su compaña nan di Utilidad cu por coopera semper ta tende mescos no tin budget awo ATA cu ta gana masha hopi placa y riba dje e propaganda cu Xander ta haci mester por cu ATA por cambia su manera di pensa y hinca placa hunto cu Setar y Utilidad cumpra e derechonan pa motiva nos hoben nan tambe traha campaña di conscientisacion riba diferente materia di importancia manera cuida medio ambiente cuida nos turismo usa awa y coriente cu inteligencia nos mester stop di wak deporte y oportunidad nan cu deporte ta duna nos como con cu ta y ki cu ta basta. Aruba merece miho pa deporte ta ora pa tur e compañanan di Gobeirno cu ta gana placa for di pueblo duna bek basta cu semper e mesun draaibook cu nunca nada por .
Aruba kier wak deporte di nos hende nan riba pantaya 3 canal di tv local mester por traha hunto den plan nacional pa pone deporte riba pantayanan di Television .


text:
Macuarima:
Diamars den careda di 8’or di mainta presencia di polis a wordo pidi riba e caminda di Kibaima na altura di 88 foodmart na Macuarima, pa motibo cu un truck carga cu sa santo su wielnan di dilanti a kibra y e truck a keda para riba caminda strobando e fluho di trafico bayendo direccion pazuid.
Polis a bay na e sitio, nan a cera e parti di caminda cu ta bay direccion pazuid y a desvia e trafico mandando nan direccion di Papilon, Sabana Grandi pa nan sali mas pazuid. Despues di casi un ora, takelwagen a yega na e sitio y a logra lanta e truck. E truck a wordo lanta y hala for di caminda pero e santo cu tabata den e truck a mester a wordo basha riba caminda pa asina nan por a takel e truck. E caminda a keda pa basta rato cera.


text:
Den e lenguahe Ingles tin un dicho cu ta bisa “it’s better to work smarter than work harder”, esey tabata e storia di e wega aki.
Nacional den e wega aki a demonstra atrobe cu pa tin pasta di campeon mester sa di hunga un wega di ‘Pasenshi, Pensamento y Probechando di oportunidad’ ora nan presenta bo dilanti, esey ta eficiencia, esey ta Nacional. E wega a cuminsa manera a spera, cu Dakota tirando den atake, explorando nan velocidad pa ataka riba e dos halanan cu nan talentoso punteronan Ricky Hodge, Sherman Monticeuex y Keanu Maduro. Tira y core, ataka na linea, crusa bala, crea oportunidad di gol nan, tur esey Dakota a hasi, y nan a hasie bon. Nan no tabatin mester di crea for di patras y pasando den e medio campo di Nacional y e hombernan di hero, entre nan e capitan Valdo Leocadio. Evitando bataya pa medio campo ta loke bo ta hasi hungando contra e Dragon nan, paso esey ta nan forsa, y cu e velocidad cu Dakota tin, pakiko no?
Dakota a domina den e prome tempo di wega, nan a ataka y penetra, nan a crea hopi chens di gol, pero, nan no a concreta! Nacional no a haya hopi di e bala den e prome mita, claro, si Dakota a sconde e bala for di nan, cu menos posesion cu Dakota, y hopi menos yegada y chens pa anota. Nacional nan prome atake di peligro a yega te na minuut 30 y tambe nan prome tiro di skina, compara esey cu 5 tiro di skina di Dakota te cu na e punto ey y tambe un mei dozijn di chens di gol. Na e punto ey tambe hasta tabatin un par di momentonan di frustracion entre e mesun hungadonan Nacionalistanan net promer cu halftime. Na minuut 37 nos por a observa cu Dakota a cuminsa drenta den un racha di perde e bala mas lihe, a drenta den un poco inconsistencia, por ta debi na e gran desgaste fisico den atake te na e punto of frustracion di no por a concreta, pero si solamente nan considera cu e wega ta 0-0, y cu nan ta hungando contra e ultimo campeon di Aruba. Na minuut 40 Dakota cu nan di seis chens di gol, pero esaki e mas cla di tur, ora cu Fercant Sophia despues di un bunita dominio di bala for di un pase largo for di Paul Nickenson a haya e miho chens di e mita pero no por a concreta pa duna su ekipo. Den e ultimo minuutnan di e mita Nacional a cuminsa drenta mas den e wega, pero, t’asina tambe halftime a bay aden cu e marcador di 0-0, Nacional mes no por a kere nan suerte, Dakota cu e wega di posesion 60%-40%, cu hopi mas chens di gol, pero pa Nacional no ta cuestion di suerte, nan semper tin un plan di wega, e plan cu nan ta comprende ‘door en door’.
E di dos tempo a cuminsa di biaha cu Nacional tirando den atake, ta mane nan a planea pa bay purba algo diferente pa sorprende Dakota, astuto den tur sentido di palabra, pero, alaves tambe un accion di madurez. Na minuut 46 un atake directo di pase largo di Nacional casi a anota, Dakota a responde di biaha cu na mes atake, ta mane Nacional a warda pa e momento aki, paso den un counter, despues di e counter di Dakota, serka di minuut 47, Edward Clarissa cu un pase largo atrobe net riba cabes di Charles de La Cruz cu ya tabata coriendo pa direccion contrario, a baha e bala riba su cabes laga e bala bons den careda pa despues fusila un David Abdul cu tabata saliendo, un momento briyante y relampago, tur cos a pasa asina lihe, pero, ta Nacional a bay ariba 1-0, nan a gara Dakota den un momento di lapso mental, e Abejanan a cai den nan trampa. Nacional ariba 1-0 tempran den e di dos tempo ta net loke Dakota no ta gusta, si nan tabata frustra paso nan no por a anota e gol di bay ariba den e prome tempo, imaginabo si nan ta atras den marcador den e di dos tempo, ey e wega mental di Dakota ta hunga un rol grandi, y nan ta cai den e wega cu Nacional impone na e punto ey. Dakota awo ta benta bala dilanti sin precision, debi na nan falta di pasenshi, ta 0-1 so e wega ta. Tambe nos ta mira cu Dakota ta cuminsa retalia di biaha ora nan haya falta riba nan. Dakota ta sigui purba, tira bala dilanti, pero contra un Nacional cu a mas bien tira mas hende patras pa hasi bida dificil y frustra Dakota mas ainda. Na dado momento Nacional tabata hungado completamente den un schema di contra-golpi, cu Devis Oliveros y Kenroy Ranger wardando pa nan oportunidad pa sprint p’e otro banda. Dakota tirando mucho hende den atake a crea mas chens pa e oportunidad nan ey. E wega tabata realmente uno di banda pa banda na e punto ey, nos ta papiando alrededor di minuut 65. E wega tambe a cuminsa bira hopi bruto segun e minuut nan tabata coriendo, tabatin un sentido di urgencia den e oncena Dakotero, mientras cu Nacional tabata warda patras.
Toch tabatin algun cabes friew den Dakota, mane Paul Nickenson, cu awo a sali mas den un rol di volante, p’asina yuda distribui bala pa e atakantenan, y tambe Ricky Hodge, cu a sigui traha incansablemente riba su hala drechi, creando oportunidadnan pa su companjeronan, mane e dobbel chens na minuut 74 cu a bin for di Nickenson pa Hodge riba su hala pa despues cu tur calmo hasi un centro perfecto pa Albert Francis cu a hera e bala dilanti gol di Nacional, kizas un interferencia riba Francis di Benton di Nacional? pa despues den e rebote, awo na banda robes cobra pa Keanu Maduro mandando e bala bek den e area chika, pasando dilanti tres hungado Dakotero. E chens nan toch tabata yegando pa Dakota pero e calidad dilanti porteria tabata hopi ausente awe, unda e olfato goleadornan a keda? Mientras cu tempo ta pasando e wega a cuminsa bira hopi bruto mes, asina mes cu carchinan a wordo otorga den e transurso di wega, pero, kizas den un wega cu ta spera tension mester otorga carchinan mas tempran toch, si ta mucho tempran den wega “so be it”! Tabatin tambe hopi pushamento, manotasonan, tiramento di skop sin bala, cada bes cu tin fluitmento hungadonan ta rondona referee di biaha etc. Apesar cu e wega no tabata facil, e oficialnan a hasi un bon trabou den e dos weganan di inauguracion di play-off, den e wega aki e por tabata hopi peor, e referee a evita esey, pero pakiko no ta mas preventivo otro biaha?
Ricky Hodge, e mihor hungado di Dakota riba e cancha den e wega aki, atrobe cu un atake desekilibrante na minuut 77 riba hala drechi pa crusa den area penal, dos hungado di Dakota no por a touch e bala ey, just touch e bala p’e bai gol! E mesun accion aki a wordo ripiti pa Dakota net un minuut despues for di un tiro di skina pero niun geel cu preto por a dal e bala den gol, e bala di distancia den palo di Ezra Bosnie na minuut 90. Ademas di e gran chensnan ey tabata mas atakenan di desesperacion te cu e pitazo final. Nacional a defende e resultado di 1-0, bon, esey ta sabio, nan a logra frustra Dakota tambe, hasi nan ansha nan wega, esey ta inteligente, nan a hunga mas ofensivo? No, pero nan sigur a hunga mas efectivo, asina bo ta gana wega, te resultado ta conta, mereci pa Nacional, nan a hunga e wega bon. Nacional tin hopi opcion cu nan por explora cu nan alineacion, pa cada otro ekipo nan lo tin un diferente strategia. Nos ‘man of the match’ ta Valdo Leocadio pa su liderazco y su trabou incansabel riba cancha.
Un bon comienso pa Nacional, tres punto, nan ta hunga den e siguiente wega contra Britannia, y Dakota, desapunta, pero ta un wega di seis, falta hopi ainda, nan ta hunga contra Estrella den nan siguiente wega.


text:
Ministerio di Tráfiko, Transporte i Planifikashon Urbano Minister Charles Cooper huntu ku Minisfer Larmonie, Minister Silvania a duna inisio ofisial di e proyekto Brakkeput Noord di APC.
Ministerio di Tráfiko, Transporte i Planifikashon Urbano
Minister Charles Cooper huntu ku Minisfer Larmonie, Minister Silvania a duna inisio ofisial di e proyekto Brakkeput Noord di APC. APC a kuminsa ku desaroyo di e plan di parselashon nobo na Brakkeput Noord. E ta konsistí di 165 kavel ku un grandura promedio di 750 meter kuadrá!


text:
Exposicion di buki pa mucha na Papiamento
Recientemente Proyecto Idioma di Departamento di Enseñansa Aruba (DEA) a participa na e Feria di Papiamento organisa pa Fundacion Lanta Papiamento (FLP).
Studiantenan di IPA ta presenta proyecto di finalisacion di estudio
Instituto Pedagogico Arubano (IPA) ta invita henter e comunidad di Aruba pa asisti na e presentacion di e proyectonan di finalisacion di estudio di e studiantenan di aña cuater.
Studiantenan di IPA a tene exposicion di proyecto social
Den cuadro di finalisacion di e estudio pa bira maestro di scol e studiantenan di Instituto Pedagogico Arubano (IPA) di ultimo aña mester haci un investigacion y un proyecto social.
Minor: Health, aging and pensions
The University of Aruba (UA) is starting a new program: “Health, Aging and Pensions”, relevant for professionals working in the government, healthcare sector, human resources, trade unions, pensions and insurers.
Acuril 2019 na Aruba
Biblioteca Nacional Aruba (BNA) tin e honor di host y organisa e di 49 conferencia di Association of Caribbean University, Research and Institutional Libraries (ACURIL).
Herment pa perfecciona nos idioma materno Papiamento
Pronto Aruba lo conoce un cambio den su sistema di enseñansa. Ta trata di implementacion di Scol Arubano Multilingual (SAM) den tur scol preparatorio y basico na Aruba. Nos idioma materno Papiamento lo haya un luga CENTRAL den enseñansa di Aruba.
Zomerschool Nederlands 2019
De Universiteit van Aruba in samenwerking met de Taalunie organiseert een cursus Nederlands voor studenten: Verbeter je spreek- en schrijfvaardigheid in het Nederlands door heel intensief te oefenen met opdrachten uit de praktijk van het hoger onderwijs.Scroll To Top


text:
ORANJESTAD – Siguiendo cu e trabounan cu su Ministerio a bin ta realisa durante ultimo añanan, Minister President Mike Eman, a realisa diasabra ultimo e apertura di otro mini cancha di futbol cu yerba artificial. E biaha aki, a toca turno na e Division Hubenil di Deportivo Nacional pa adkiri un facilidad riba nan tereno na Washington. Atrabes di e programa BoBario y den cooperacion cu Comite Olimpico Arubano a logra construi otro mini cancha, cu den e caso aki, ta na disposicion no solamente di e organisacion deportivo, pero tambe muchanan di Scol Preparatorio, Scol Basico Washington y tur habitante di e bario den districto di Noord.
E ceremonia di apertura a tuma luga den oranan di atardi cu presencia di tur esnan cu a hunga un papel clave den e realisacion di e proyecto. For di President di Comite Olimpico Arubano Sr. Roy Mezas, directiva di Deportivo Nacional, Division Hubenil, mayornan, lider y hungadornan, como tambe e invitado special Sra. Anchie Maduro na kende e mini cancha a ser dedica. Sra. Maduro ta un educador sumamente stima cu a fungi como cabezante di Scol Preparatorio Washington, ta un di e fundadornan di ex SV Washington cu awo ta resorta bou di Deportivo Nacional y apesar di a baha cu pension, keto bay ta activo den e actividad y guia diario pa e muchanan.
E proyecto di mini cancha di futbol, batting cages y mehoracion di otro facilidadnan deportivo ta bou coordinacion di Ditto Acosta di e oficina BoBario cu financiamento di entre otro, entidadnan priva, FCCA y atrabes di e Programa Olympamerica di e Organisacion Deportivo Panamericano cu cooperacion di Comite Olimpico Arubano. Actualmente tin mini canchanan similar den construccion riba tereno di S.V. La Fama na Savaneta y na compleho di cas di pueblo na Cura Cabai Zuid.
Minister President Mike Eman ta felicita Division Hubenil di Deportivo Nacional, scolnan di Washington y e bario di Noord en general cu e bunita facilidad nobo aki. Ta gradici tur esnan cu a haci’e un realidad y ta spera cu su iniciativa y esfuerso lo traduci den un recreacion sano pa hopi den e añanan nos dilanti.


text:
ORANJESTAD, Aruba: Minister di Salud Publico, Cuido di Nos Grandinan y Deporte, Dr. Carlos “Alex” Schwengle a topa cu e Asociacion di Volleyball Aruba den un ambiente ameno. E mandatario a haya oportunidad di combersa cu nan riba diferente topico y specialmente pa haya sa mas con e aña a bay pa nan.
Minister Schwengle conhuntamente cu Fundacion Lotto pa Deporte a haci entrega di regalo na e federacion, cu a keda sumamente contento cu esaki. Ministerio di Deporte conhuntamente cu Lotto a bin pa haci tipo di evento asina aki na final di e campeonato di futbol, unda a sinti e necesidad di duna elogio na deporte specialmente na e hobennan. A cuminsa cu futbol pero no a keda eynan so y a cuminsa haci evento pa otro deporte. A haci e encuentro aki pa taekwondo tambe, pero ainda no a yega na tur otro deporte.
E mandatario a bisa cu tur aña nan lo traha conhuntamente cu e federacionnan pa asina otorga un tiki mas elogio, un tiki mas tempo, un tiki mas atencion personal na e deportistanan. Specialmente na e hobennan cu a destaca. A reuni cu e seleccion femenino y masculino di volleyball cu a representa pais Aruba den competencia internacional y haci un bon papel. Tambe kier purba pusha e deporte di volley cu antes tabata un di e deportenan mas grandi aki na Aruba. E federacion ta trahando duro riba esaki, unda cu nan ta haciendo nan esfuerso pa trece bida nobo den e deporte aki. Na Savaneta un club nobo a keda lanta bou guia di meneer Yrausquin, kende Minister Schwengle a felicita. A cuminsa cu un club completamente nobo cu muchanan hoben y e mandatario ta spera cu nan ricibi bon sosten di e federacion, gobierno hunto cu su partnernan.


text: KRALENDIJK – Awe ta 7 dia promé ku bièrnèsantu. E dia aki ta relatá rekordá, mas ku 2000 aña pasa nan a krusifiká Hesus. Un suidadano a konta ku straño ku por parse, sinembargo tur aña den e mes un temporada por tuma nota di un situashon straño. Ta trata di e kolo di shelu. “For di ayera por tuma nota kon shelu ta habri for di mainta ku un kolo shinishi i ta keda gran parti di dia e mes un kolo. E no ta manera tempu pa áwaseru kai, sinembargo un situashon húmedo, si mi por bisa asina. E situashon, pues e kolo ta trese un ambiente di trankilidat i hinka den e hende sentimentu di ta manera di bèrdat nan ta krusifiká Hesus awe, relatá na bièrnèsantu. No tur aña, sinembargo for di tempu ku mi tabata mucha mi por kòrda kon e situashon ta presentá. Hopi bes bièrnèsantu ta un dia notabel den shelu, un tempu shinishi húmedo sin yobida. Bo ta hasi bo mes e pregunta. Inkreibel pero bèrdat. Nèt e temporada aki shelu ta ekspresá tristesa. Tuma nota di shelu pa bo mir’é,”e persona a konta.


text:
10-2019 – Creando mas oportunidad comercial pa Aruba
KvK ta yuda organisa mision comercial entre Puerto Rico y Aruba
Oranjestad – Di 20 pa 22 di februari ultimo Camara di Comercio y Industria di Aruba (KvK) den colaboracion cu gobierno di Puerto Rico via di e organisacion Puerto Rico Emprende a organisa un evento di mision comercial. E mision comercial ta consisti di negoshinan di Puerto Rico cu ta bishitando nos isla cu e fin di crea mas negoshi atraves di e oportunidadnan cu Aruba ta ofrece. Pa 3 dia un grupo di comerciante cu ta representando 10 compania hopi diversifica di Puerto Rico a bishita nos isla pa conoce nos sectornan comercial. Nan meta principal ta pa cera acuerdonan comercial entre e negoshinan di Puerto Rico y di Aruba.
Informacion encuanto negoshi na Aruba
E prome dia tabata un dia di orientacion caminda a brinda diferente informacion encuanto negoshi na Aruba. Despues di un palabra di bon bini y splicacion breve di e presidente di directiva di KvK sr. Kawish Misier, a continua cu e presentacionnan di e diferente instancianan local cu ta yuda na crea oportunidadnan comercial na Aruba. E comerciantenan di Puerto Rico a haya presentacion di DEZHI presenta door di sra. Zulema Dabian kende a trece dilanti cifras actual di economia di Aruba relaciona cu Puerto Rico y a conta riba e servicio di DEZHI. Sra. Corry Caster di Freezone Aruba a elabora riba e oportunidadnan cu Freezone Aruba tin pa ofrece. Sra. Diana Clarke di Arina a conta encuanto oportunidadnan na Aruba y con Arina por yuda inversionista di afo pa establece un negoshi na Aruba y sr. Rafeli Croes di KvK a duna un presentacion riba e rol di KvK y con KvK ta yuda tur tipo di comerciante y kico tin cu tene na cuenta ora di lanta un negoshi na Aruba. E bishitantenan tabata hopi interesa den tur e informacion cu nan a ricibi y a haci algun pregunta a base di nan interes pa haci negoshi na Aruba.
Conoce otro via matchmaking
Durante e siguiente dia di e evento nos comerciantenan por a haya mas informacion di e producto y servicionan cu e negoshinan di Puerto Rico ta brinda. Esaki por medio di e matchmaking cu KvK a organisa. KvK a tene un matchmaking den su auditorio caminda cu a combina diferente negoshi local cu negoshi di Puerto Rico a base di nan potencial y similaridad. Diferente di e negoshinan di Puerto Rico a bin cu muestra di nan producto y asina a elabora riba loke nan ta produci. Durante e matchmaking a brinda e oportunidad pa intercambia idea y traha riba sinergia pa asina crea mas relacion comercial. Hopi di e negoshinan presente a bin Aruba pa busca distribuidor, representante, wholesalers of cera partnerships pa traha hunto cu empresarionan local riba proyectonan comercial
E bishitantenan di Puerto Rico a keda hopi entusiasma di mira kico tur Aruba ta ofrece y a intercambia hopi informacion cu nos comerciantenan local. KvK ta hopi satisfecho mirando e interes di ambos banda pa haci negoshi. Asina KvK por wak bek na 2 mision comercial cu a tuma luga na Aruba den corto tempo. Prome uno cu Panama y awo cu Puerto Rico. KvK tin mas mision comercial den pipeline y ta comunica esaki cu e comunidad comercial pa nan ta na altura di e oportunidadnan cu ta presenta. Si bo ta desea mas informacion encuanto mision comercial cu a tuma luga of cu ta riba agenda, por tuma contacto via businessinfo@arubachamber.com of yama na 582-1566 ext. 27/35/42/30.
Aruba, 25 di februari 2019
Camara di Comercio y Industria (KvK)


text:
Oranjestad, 12 september, 2020
Awe diabierna anochi Taskforce di Crisis Team a sali controla negoshinan den horeca y a bin topa cu situacionan na algun Bar cu no por permiti. Awor cu Covid-19 ta transmitiendo rond Aruba Taskforce cu awor ta conta cu mas personal ta haciendo controlnan pa proteha comunidad di mas contagio.
Awe nochi a sera; Charlies na Seru Patrishi y Yen Yen na Noord pa incumplimiento di protocol, a nota aglomeracion di hende y no ta cumpliendo cu e reglanan di protocol. Mas control lo sigui den dia y anochie riba mas negoshinan.


text:
Asina bo yega Hulanda pa kuminsá ku bo bida komo studiante, bo ta realisá diripiente ku awor bo ta un “estranhero”. Yen gana di bai laga Kòrsou, ansioso pa konosé mundu i pa promé biaha bo ta sinti bo mes realmente un Yu di Kòrsou. Bo ta eksperensia bo mes awor komo un hende “diferente” den un pais konosí i tòch deskonosí. Pa surpasá e diferensia bo mester adaptá bo mes. Bo ta djòin kombersashonnan, ku kisas no ta interesá bo, hari pa jokes ku bo no a kapta, anto subi bo baiskel den áwaseru. Warda awa pasa ta not done, paso áwaseru no ta stòp di kai nunka. No tribi di yega lat mes, paso hende ta drai wak bo ku un kara. Òf e chèns ta grandi ku nan ta reklamá bo gewon. Si: duna opinion stret ta masha normal akinan. Nan por kue bo fo’i base, paso tur tempu nos a evitá kritiká otro stret den kara òf tira puña so. Ata bo awor para tur babuká, komo estranhero den un pais friu.
Danki Dios tur kambio ta kustumbrá i asina tambe e shòk kultural di Hulanda. Ku tempu, bo por hari realmente pa nan jokes, yegamentu na ora no ta ningun problema i e kombersashonnan ta bira interesante. Kasi bo no ta sinti bo estranhero mas.
Awor e momento tan espera a yega: bo remigrashon. Porfin bo por ta bou di bo mes hendenan. Ku bo diploma den saku bo ta bai yuda bo dushi Kòrsou. Un kapítulo nobo yen perspektiva i plan bunita pa futuro.
Lástimamente e goso no ta dura largu. Promé ku bo sa , bo ta kunsumí ku e servisio malu. Bo so ta yega reunion na ora i bo ta asta duda si tin malkomprondementu. Sierto diskushonnan bo no ta komprondé mes, paso ta kiko ta nan problema anto. Ora bo ta malkontentu, bo ta ekspresá bo mes sin miedu. Pero reperkushonnan ku ta sigui ta keda inkomprendibel pa bo. Frustra i desapuntá bo tin ku konfrontá bo realidat: m’a makambiá
Bo no a realisá ku tur e tempu bo a madurá na Hulanda, miéntras ku bo a internalisá norma ku balornan Hulandes. Yen nostalgia bo tabata sinti bo Yu di Kòrsou, miéntras ku diariamente bo tabata download kultura Hulandes. No tabata tin otro opshon komo hóben adulto, komo ku e programa aki ta e garantia pa éksito. Ata bo awor tur konfundí para dilanti e krusada : bai Hulanda bek òf keda aki komo estranhero? Ku bo ilushon komo salbadó di bo isla natal, bo ta paketá bo maleta pa bai bek un pais frieu deskonosí pero tòch konosí.
Pa esnan tèrko ku ta keda atras, ta spera nan un otro destino. Nan por sobrebibí solamente si nan aseptá ku nan mester integrá den sosiedat. Internalisá e kultura di Kòrsou, ku nan a deskustumbrá for di dje. Ku esaki mi no kiermen kome funchi ku yambo, bebe Amstel Bright na snek, seú ku karnaval. No, mi ta referí na e manera di trata otro, importansia di kolektividat ku konsekuensia pa desishonnan importante, relashonnan herárkiko i tur e balornan ku ta representá rèspèt.


text:
SELIKOR AWOR KU POSIBILIDAT PA SPAR I TROKA FUN MILES
SELIKOR AWOR KU POSIBILIDAT PA SPAR I TROKA FUN MILES
Den su afan pa sigui stimulá komunidat pa deshasí di shushi di un forma responsabel, krea mas konsientisashon den komunidat pa ku e aspekto di limpiesa i duna insentivo na su klientela Selikor ta amplia su programa di Fun Miles. E ampliashon ta enserá ku no únikamente klientenan por spar Fun Miles na Selikor sino lo por paga tambe ku Fun Miles pa e diferente produkto i servisionan di Selikor.
Insentivo pa hiba shushi lèntfel i hasi uso di Selikor su servisionan
Pa ofresé e insentivo di Fun Miles na un grupo mas amplio di kliente entrante luna di febrüari 2017 lo bai apliká e sistema di spar punto akí pa tur esnan ku hasi nan pago na e punto di pago na lèntfel Malpais mesora despues ku kaba di tira shushi afó. Dependiendo di e montante di e pago e kliente lo risibí un kantidat di Fun Miles serka Selikor. E sistema nobo di otorgá Fun Miles akí ta komparabel ku e sistema ya eksistente serka otro partnernan di Fun Miles, esta pa kada pago di 2,50 e kliente lo risibí 1 Fun Miles.
Pa loke ta trata e otro servisionan di Selikor tambe lo bai duna Fun Miles segun e mesun sistema di punto deskribí akí i konforme un skema ku lo bai publiká mensualmente. Den e skema lo indiká kua servisio/produkto e luna en kuestion lo otorgá Fun Miles ariba.
Paga pa servisio i produktonan di Selikor ku Fun Miles
Pa kumpli ku diferente petishon ku Selikor a bin ta risibí, entrante febrüari 2017 ta bira posibel tambe pa klientenan paga ku nan karchi di Fun Miles pa tur e diferente produkto i servisionan di Selikor. Selikor pues no solamente ta bai otorgá Fun Miles komo insentivo pero awor ta bai aseptá Fun Miles tambe komo forma di pago. En espesial pa klientenan ku ta hasi uso di lèntfel riba un base regular komersial esaki tin benefisio grandi.
Separá shushi i gana premio na Kaya di Medioambiente
Manera ta konosí te ku resientemente Selikor tabata duna e insentivo di Fun Miles na Kaya di Medioambiente ora klientenan trese nan shushi ku ta resiklabel di forma separá. Debí na asina tantu sugerensha i petishon di nos klientenan lo bai trese un kambio den e sistema akí. Pa loke ta trata entrega di shushi na Kaya di Medioambiente entrante promé di yanüari 2017 lo kambia e sistema di spar Fun Miles pa un rifa mensual. Tur kliente ku bai depositá shushi na Kaya di Medioambiente lo risibí un lòt pa partisipá na un rifa mensual pa gana premionan hopi lukrativo. Den e sistema di rifa akí lo eliminá e kantidat mínimo di shushi ku Selikor tabata eksigí pa trese na e Kaya di Medioambiente. Ta nifiká ku pa kualkier kantidat e kliente lo risibí un lòt.
Ku tur e insentivonan akí Selikor ta sigui traha pa fortalesé e laso ku su klientela i konsientisá komunidat riba e hecho ku un pais limpi ta konhuntamente mester traha riba esaki. Selikor mester hasi su parti i kada habitante tambe mester hasi nan parti. Like nos page riba facebook i keda na altura di tur nos proyektonan pendiente. Pa mas informashon por yama nos na 434-1300.


text:
Instituto Hudisial Hulanda Karibense
E Instituto Hudisial Hulanda Karibense, lokalidat Boneiru (JICNB), na nòmber di e Minister di Siguridat i Hustisia, ta sòru pa ehekushon di kastigunan ku ta kita libertat i medidanan, ku a wòrdu imponé dor di un sentensia di un hues.
E lokalidat na Boneiru ta tantu un kas di kustodia komo un prizòn pa Boneiru, Sint Eustatius i Saba. Tin kapasidat pa 113 hende hòmber, hende muhé, estranheronan i hóbennan.
For di 10 di òktober 2010 JICNB ta kai bou di e maneho di DJI (Servisio di Institushonnan Hudisial).
E tarea núkleo di JICNB ta pa sera detenidonan di un forma sigur, pa restablesé e órden hurídiko, pa prevení residivismo (kriminalidat frekuente) i e oferta di perspektiva na detenidonan.
JICNB ta traha estriktamente ku diferente sosio (den e kadena) manera Polis, Ministerio Públiko, Ofisina di Rehabilitashon, Forma i e organisashonnan di kuido (entre otro kuido di adikshon) pa pèrkurá ku e kantidat di residivistanan ta baha. Pa e motibu ei, durante e detenshon, JICNB ta kuminsá kaba ku e preparashon riba kuido despues i re-integrashon, huntu ku e sosionan di kadena. Dor di prepará e detenido bon riba su regreso den komunidat, konhuntamente nos ta alkansá nos meta komun, mas frekuente: ménos residivismo, un komunidat mas seif.


text: Kralendijk – Vakashon di miembronan di Konseho Insular a kaba.Un bunita palabra pa vakashon ta “reces”.E pregunta ta kiko ta bai pasa awor. Nos ta sigui riba e mes pia ku pregunta di oposishon sin kontesta di miembronan di koalishon i diputadonan òf ta bini un aserkamentu nobo. E sistema di hasi pregunta por eskrito òf vokal a resultá di ta ko’i loko.E nuebe miembronan den Konseho Insular no ta apliká dualismo ku ta enserá kuestioná Konseho Ehekutivo. Ami no ta mustra riba pueblo pero mi ta kuestioná miembronan di Konseho Insular ku pa medio di mi voto tambe ta sintá riba e stulnan i ku mester apliká demokrasia. Mi sa ku mi no ta robes pero mi ta fadá di e prostitushon di e sistema parlamentario. Kiko por ta e dilema ku no por aseptá un moshon di deskonfiansa kontra un diputado ku no por hasi su trabou i ta deklará “zonder berouw” ku su mannan ta mará òf tin un rapòrt ku ta konkluí ku un diputado a violá reglanan den bon gobernashon. kon ta posibel ku hefe di tcb ta keda lider polítiko di un partido polítiko na kòrsou. kon ta posibel ku ta aseptá” un trahadó den tcb ku un pasado dudoso. Mi a yega na e konklushon ku esnan tantu den konseho Insular komo den Kolegio Ehekutivo no ta interesá pa bini progreso na Bonaire. Aki dos aña na elekshon lo bo haña e mes personanan na posishon haltu riba lista di e partidonan polítiko i lo keda vota pa nan pa despues sigui murmurá. Bo ta kere ku Din Domacassé i Edison Ellis lo ta un i dos riba lista di MPB. Ku Alsi Anthony i Benito Dirksz lo ta un i dos riba lista di DP. Ku Peter de Graaf i Sedney ta un i dos riba lista di UPB. Ta imposibel, pero ta papia di hubentut. Nos ta gusta fiha riba personanan konosí pero ningun a siña e siensia di polítika pero ta asumí ku Elvis Tjin Asjoe, Clark Abraham, James Kroon ta mihó ku e otronan.Awèl lubidá. Maske Nina ta esun ku mas tantu voto nunka lo ta number unu di MPB. Mi no por papia na nòmber di pueblo pero mi ta eksperensiá ku representantenan di pueblo ta mira solamente interes personal i di partido. Prueba di esaki ta ku señor Tjin Asjoe ta bai bira diputado despues ku “overbrugging” kaba i señor Thielman òf señora Den Heyer ta bai gosa di “overbrugging te elekshon 2023.


text:
Hato – Diabierna atardi un famia ta pidi asistencia di polis na un cas na Hato, cinda cu nan a bin topa no un 1 pero 2 auto horta.
E cas no tin ningun hende ta biba na dje, pero e ta di un ruman di esunnan cu a avisa polis. Segun un ruman homber na e sitio, net e pasando dilanti e cas ela wak algo ta blink patras di e cas y a dicidi di tira bista.
Asina nan a bin topa cu un pick up Nissan double cabina y un Nissan Sentra getint.
E pick up nan bay cu varios parti di dje, manera tirenan y glas parti patras, tambe mas cos paden di e auto.Aparentemente e pick up lo a wordo horta algun dia atras na Palm Beach, segun e habitante a bisa nos.
Loke a trata e Nissan no por a wak bon paden door cu e ta getint. Takelwagen a ser pidi pa asina bay cu ambos auto pa investigacion.


text:
Overzicht van al onze informatie over corona, inclusief printversies
Deze Papiamentse informatie is aangepast op 23 september.
Nederlands | Arabisch | Berbers (alleen spraak) | Chinees (traditioneel) | Chinees (vereenvoudigd) | Engels | Farsi | Frans | Papiaments | Pools | Somalisch | Spaans | Tigrinya | Turks
Bakuna kontra Corona
Kiko ta un bakuna kontra Corona?
Un bakuna kontra Corona ta protehá bo kontra e vírùs di Corona.
Bo ta haña e bakuna via un angua den e parti ariba di bo brasa.
Despues di e bakunashon bo no ta bira malu di e vírùs, òf bo ta bira ménos malu.
Kiko ta pasa den bo kurpa?
Dor di e bakuna bo kurpa ta traha antikurpa kontra e vírùs.
Esakinan ta pone ku bo kurpa ta rekonosé e vírùs despues di e bakunashon.
Bo kurpa por eliminá e vírùs lihé e ora ei. Sea bo no ta bira malu òf bo no ta bira hopi malu.
Ainda no ta konosí pa kuantu tempu e bakuna ta protehá bo kontra Corona.
E ta seif?
A traha e bakunanan akí mas lihé ku sa traha otro bakuna.
Pasobra hopi hende rònt mundu a traha huntu riba un bakuna.
No a salta ningun stap. No ta posibel tampoko, pasobra e reglanan pa traha un bakuna ta mashá strikto.
Ora a kaba ku e bakunanan, a tèst nan riba hopi hende.
Despues e organisashonnan EMA i CBG a aprobá nan.
Entretantu a tèst e bakuna di Pfizer / BioNTech riba mucha for di 12 aña.
A aprobá e bakuna akí pa nan tambe.
Awor ta usa e bakunanan i ainda ta sigui ku kòntròl di seguridat.
Efekto sekundario
Meskos ku ta e kaso serka tur otro bakuna, bo por haña keho despues di e bakuna akí tambe. Esei yama efekto sekundario.
Bo por sinti por ehèmpel:
- doló kaminda a pasa e angua
- doló di kabes
- kansansio
- doló di múskulo
- keintura
Esakinan ta síntomanan leve. Nan ta komun i nan ta disparsé di mes despues di algun dia.
Un efekto sekundario grave no ta komun. Pero si bo tin hopi keho den e simannan despues di e bakunashon, yama bo dòkter di kas.
Pa ken e bakuna ta?
Na Hulanda tur hende for di 12 aña por traha un afsprak.
Bo por hasi esei online òf na telefòn.
Online bo por traha un sita riba: www.coronavaccinatie-afspraak.nl.
Na telefòn bo por traha un sita via e number: 0800 7070
Tin diferente bakuna.
Bo no por skohe kua bakuna bo ta haña.
A tèst i aprobá tur bakuna ku ta wòrdu usá.
Ki ora bo no ta haña bakuna?
Yama bo dòkter di kas si:
- anteriormente bo tabatin un reakshon alérgiko despues di un bakuna
- despues di e promé angua bo tabatin un reakshon alérgiko hopi fuerte
Ta mihó pa bo posponé bo bakunashon i traha un sita nobo si:
- bo ta hopi malu e dia di bakunashon
- bo tin keintura di 38 grado òf mas haltu
- bo tin Corona
- bo tin síntoma komun relashoná ku Corona
- bo a hasi un tèst di Corona i bo no a haña e resultado ainda
- bo tabata den kontakto ku un hende ku Corona
Na estado
Un grupo di dòkter i sientífiko a investigá e bakuna durante embaraso.
Nan konseho ta ku tur hende muhé na estado por tuma e bakuna kontra Corona.
Despues di bakunashon
Despues di bakunashon bo tin ku sigui tene bo na regla i konseho general manera laba man i mantené distansia.
Si bo haña síntoma di Corona tòg, bai laga hasi un tèst.
No ta konosí si despues di bakunashon bo por pega otro hende ku e vírùs.
I tin chèns ku bo por bira malu di e vírùs tòg.
Heb je andere vragen over het Corona-virus:
Bel dan 0800-1351
Deze begrijpelijke informatie is gebaseerd op de adviezen van Rijksoverheid.nl en informatie van het CBG. De informatie is getest met taalambassadeurs van Stichting ABC.
23 september 2021 – versie 7
We actualiseren deze pagina zodra er een nieuwe ontwikkeling is. Meld je aan voor de contactlijst en we houden je op de hoogte over updates.


text:
E ultimo coleccion cu e diseñadora, Ágatha Ruiz de la Prada, a presenta na Mercedes-Benz Fashion Week Madrid a ser horta. El a skirbi riba su rednan social cu e ta ‘desolada’. E creadora madrileña a detaya cu nan a asalta e van cu tabata bay entrega e coleccion di moda di hende muhe na su tienda.
Ruiz de la Prada a pidi tambe den su mensahe, cu tabata ilustra cu un “SOS”, cu si un hende mester ofrece pa bende e pañanan, pa tuma contacto cu e marca. El a pidi pa comparti su mensahe pa yude recupera su coleccion. Agatha Ruiz de la Prada a cera e prome dia di pasarela na Madrid cu un desfile vital, yen di color como un resistencia den e temponan cu nos ta bibando, manera el a splica prome cu e desfile.


text:
Tur luna e fashionista, Swesdy Beeldsnijder, ta presenta e ultimo tendencianan pa tur e fiel siguidonan di InStyle den Focus Digital Magazine. For di cabes te pia bo ta haya sa cua ta e piezanan cu ta resalta e temporada aki pa asina update bo closet!
HILCHI HALTO
Bisti e sapatonan aki y sinti bo den un swing aventurero. HILCHI HALTO… ta bek
EARCUFF
Sexy, cool pero toch stylish ta e renchinan aki, cu ta ‘compitiendo’ pa laga e horeanan mustra sexy y cool.
JEANS BLANCO
E estilonan di jeans blanco y hancho ta facil pa bisti y combina.
Sigui e ultimo tendencianan den Focus Digital Magazine, cu ta accesibel ‘gratis’ via Apple Store of Android Google Play Store, cu por download e aplicacion riba un smartphone of tablet.